text:
NEW YORK, New York – E accionnan a cera cu caidanan dialuna den e bolsa di New York pa un descenso di Apple cu a contraresta den parti e avance di e sectornan energetico y financiero, dos di e pio desempeño den loke ta bay pa e aña.
E sector energetico, e pio desempeño di S&P 500 den e aña y e banconan, tambe cu un trayectoria menor na e referencial, a atrae cumpradonan, apesar den un caida di petroleo y di e curva di rendimento di e bononan di Tesoro cu ta cerca di su nivel mas plano den ocho luna.
E actividad di e sector di servicio di Merca a desacelera na Mei, debi na un desplome di e pedidonan nobo. Hunto na un caida di e pedidonan di bienesnan manufactura den April y e productividad di e trahadonan sin cambio den e prome trimester, e datonan a sugeri den un espacio limita pa un mayor crecemento economico.
Apesar na e cifranan econbomico floho, e operadornan ainda ta aposta cu e Reserva Federal ta hisa e tasanan di interes den e reunion di dia 13 y 14 di Juni. Datonan di Reuters ta apunta na un probabilidad di 93.6 porciento di un hisamento den e tasa di un cuarto di punto porcentual.
Cu e rendimento di e bonoan di Tesoro cerca di minimo den shete luna, e operadornan ta buscando un alsa y ta mira cu e sectornan por beneficia cu tasanan mas halto, Brian Jacobsen, estratega di Wells Fargo Funds Management, a bisa.
E promedio Industrial Dow Jones a perde 22,25 punto of un 0,10 porciento, na 21.184,04 punto y S&P 500 a cay 2,97 punto of un 0,12 porciento, na 2.436,10 unidad. Nasdaq Composite a perde 10,11 punto, of un 0,16 porciento, na 6.29569 unidad.
E sector energetico a subi apesar na un descenso di e prijsnan di petroleo, tras e ruptura di relacionnan entre varios estadonan Arabe y Qatar. El a caba cu un alsa di 0,2 porciento tras di baha un 4.3 porciento e dos simannan prome.
E accionnan di Apple a cay 1 porciento na 153,93 dollar, despues cu e fabricante di iPhone a presenta producto y servicionan den su conferencia anual di desaroyador.
Fuente: www.reuters.com
Wall Street ta cay apesar na e subida di varios sector
NEW YORK, New York – E accionnan a cera cu caidanan dialuna den e bolsa di New York pa un descenso di Apple cu a contraresta den parti e avance di e sectornan energetico y financiero, dos di e pio desempeño den loke ta bay pa e aña.


c: text/html

text:
Despues di parada grandi di Carnaval di Oranjestad, Polisnan a bay duna asistencia na un cas. Despues di a detene un sospechoso, a bin keho cu Polisnan no a actua corecto durante e proceso di detencion, pa cual a start cu un investigacion interno, cu a conduci na detencion di 2 Polis y diahuebs mainta a detene 2 otro Polis den e mesun investigacion aki.
Alto Comisario di Cuerpo Policial Aruba, mr. Adolfo “Dolfi” Richardson ta lamenta e susedido, referiendo na ora mester detene Polisnan pa motibo di tabata eherciendo nan trabou.
Di otro banda, e hefe maximo di Polis ta corda tur hende cu nos ta biba den un pais democratico y di cual ningun persona ta para riba ley.
Ora un ciudadano entrega un keho, mester duna husticia e espacio pa investiga e caso pa por saca afor kico a sosode.
“Como Alto Comisario di Polis mi tin e deber di percura p’e coleganan cu ta sera awor y pa nan famia cu ta keda atras.
Mi ta comunica cu famia y cu coleganan directo di e Polisnan pa splica e procedura.
Pa awor mi tin cu laga e investigacion cana su caminda y mi ta spera cu si e Polisnan ta fout, nan lo tin cu haya castigo pa nan actonan, pero den caso cu nan no ta fout, pa por laganan liber mas pronto posibel”, asina Alto Comisario Dolfi Richardson a duna di conoce.
Comisario interino Eric Soemers, Hefe di Polis Uniforma, a splica cu di acuerdo procedura policial, ora un keho drenta, ta start mesora cu un investigacion, sea cu ta un Polis of un ciudadano, no ta haci distincion.
Manera den tur caso, liderazgo di un investigacion penal ta den man di Ministerio Publico. Den e caso aki, Fiscal a ordena pa detene tur 4 Polis sospecha di maltrato pisa di un ciudadano.
Alto Inspector Soemers a enfatisa cu Polis nunca a purba ni por influencia e decision di Fiscal di Ministerio Publico den nan investigacion.
“Mi kier ta hopi duidelijk, e hecho cu e 4 Polisnan ta sera aworaki no kiermen cu nan ta culpabel.
Den nos sistema di ley democratico, un hende ta keda inocente te ora demostra otro den Corte”.
“Pa mi tur colega ta igual. Na momento cu mi tin cu tuma decision, tur Polis ta mesun cos, nos no ta distingui rango”, asina Alto Comisario Richardson a aclaria.
E ta haci un apelacion na tur Polis, pa uni awor mas cu nunca.

robotstxt: allowed

filter: keep


text:
Danki Tata pa concede mi e dia aki pa alaba Bo y bendishona Bo atraves di mi rumannan, pasobra tambe mi por sinti Bo amor y Bo ternura den cada un di nan. Awe mi mester di Bo apoyo y Bo guia mas cu nunca. Desde nos nacemento Senjor a manifesta su amor na unda nos por a experimenta e amor berdadero y sin limite, asta den situacionnan dificil. Ora nos no por a haya salidanan, Bo a salba nos y libra nos di e sclabitud den cua nos tawata someti. Pasobra Abo a stima nos prome di den bariga Bo a duna nos e caminda cu cada un di nos mester recore. Amor tin pasenshi, e ta warda pa nos experimenta e candela di pica, e calor di e huma cu ta conduci na caos, pero e ta lanta nos, cura nos y sana e heridanan causa pa e candela pa asina laga nos sinti su amor incondicional, su amor misericordioso cu ta inunda nos den e lama di su compasion paternal. E amor perfecto capaz di pordona y no mira patras. Pesey Hesus ta invita cada un di nos awe cu si un hende kier sigui’E , e mester lubida su mes, hisa su cruz y sigui Hesus. Pasobra esun cu kier salba su bida, lo perde, ma esun cu entrega su bida pa Hesus, lo hanje bek.( Mat. 16,24-28) Ta bale la pena scohe pa Hesus. Su amor ta grandi y incondicional. Danki Senjor pa permiti nos engrandece nos alma sintiendo Bo amor cu no ta caba nunca. Amen.
Sent from my iPhone


text:
Tata di amor y bondad. Nos ta gradici Bo inmensamente cu den Bo Gran misericordia Bo a regala cada un di nos un dia mas. Bo ta nos amigo fiel y bondadoso. Pero hopi biaha ta mas facil sigui hende y ta muchu mas dificil sigui Hesus. Hesus semper ta papia berdad aunke tin ora e por zona duru den nos horea. Pero e berdad ta haci nos liber y si Hesus haci nos liber nos lo ta liber di berdad. ( Huan 8, 31-42 ) Tin ora nos no kier kere den Hesus pasobra nos ta kere den loke nos bista por mira. Sigui Hesus ta nifica cu nos ta kere den Hesus, nos ta acepta su Palabra y nos ta purba di cana den su caminda. Sigui su mandamentonan y leynan. Ora nos ta sigui Hesus ta un decision nos ta tuma. Sigui Hesus por ta duru y pisá pero tin recompensa. Nos mester acepta Hesus den nos curason y ta dispuesto pa laga cosnan di mundo cu nos ta pegá na dje un banda y purba di hiba un bida cu ta agrada Dios. Hesus tin Poder pa haci nos liber di tur pica, di tur bicionan, di tur maldad. Dushi Hesus nos kier sigui Bo. Yuda nos cana den fe y sea agradabel na Bo, manteniendo firme na Bo Palabra. Laga nos para semper cla cu e berdad como faha na nos cintura. Amen y Amen
Orashon di dia 5 april 2017
Posted in Orashon di Dia


text:
Telefoon pa Hubentud
Stichting Arubaanse Kinder en Jeugdtelefoon a cuminsa cu e proyecto “#Started from the bottom, TpH College Tour”.
E proyecto aki ta orienta specificamente riba e grupo meta di hoben di scol secundario den edad di 12 te 18 aña. Durante e TpH college tour e hobennan ta haya workshop di empresario hoben y exitoso. Durante e workshopnan aki no solamente e storianan di exito sino tambe e storianan menos bunita ta bin dilanti. Banda di e workshop di e empresarionan hoben TpH mes ta tene tres workshop pa alumno na scol basico.
E temanan cu ta repasa ta:
Problema na scol (studia, termento)/relacion (enamoramento, noviazgo, amistad)/violencia (conflicto entre hoben)/situacion na cas (problema na cas cu mayornan) y sexualidad (medio anticonceptivo, embaraso hubenil).


text:
Atracadornan a bay cu placa di Ride For The Roses
Den careda di 3'or y 45 di atardi, a tuma luga un atraco, unda cu antisocialnan a yega unda cu nan tabata bezig cu...
Anuncio di actividad Centro di Bario Playa Pabou
Dia 23 di February ta exactamente cu 40 aña pasa nos fundacion a wordo funda. Na english nan ta bisa cu "life begins at...
Reaccion AVP ariba Green Corridor
Arthur Dowers ta reacciona riba un ex colega Minister Otmar Oduber a bin parlamento pa asina haci danjo na partido AVP y e credebilidad...


text:
Danki Tata pa Bo presencia y cu Bo ta laga mi mira cu pase loke pase semper lo mi sigi dilanti pasobra Abo tey y ta compaƱa mi semper y nunca Bo no ta bandona nos. Nos kier pidi Bo awe pa nos por tuma e mihor decisionnan di bida, basa riba amor y respet. Nos no ta desea cu ningun sentimento di derota ta podera di nos pensamentonan y cu por distrai nos di e bon deseonan di alcansa metanan cu ta duna Abo tur Honor y Gloria y duna fruta na abundancia. Awe nos ta encomenda Bo nos bida y di nos famia. Haci nos un instrumento di Bo y cu semper nos por mira otronan cu un curazon manera Abo ta haci. Awe Hesus ta bisa nos cu su mama y su rumannan ta esnan cu ta scucha Palabra di Dios y cumpli cu ne. ( Lc. 8,19-21) Hesus ta habri un porta grandi pa nos por drenta y forma parti di un famia nobo, e famia spiritual, e famia Cristian. E famia cu ta cumpli cu boluntad di Dios. Cu ta biba den comunidad, cu ta yuda otro, cu ta biba nan fe y ta sostene otro mutuamente den dificultadnan. E famia, e pueblo di Dios cu ta resa hunto y asina den union ta haya forza for di ariba. Amen.
Orashon di dia 26 september 2017
Posted in Orashon di Dia


text:
Endy Croes :
Entre otro veldnan di Kudawecha, Sportclub United y Sabana Grandi
ORANJESTAD(AAN)— Durante Conferencia di Prensa diaranson mainta na CEDE di MEP Parlamentario Endy Croes a elabora tambe riba algun planes pa 2018. Despues di a critica gobierno anterior al respecto e maneho financiero desastroso cu nan a hiba, Parlamentario Croes a splica cu lo ta bon pa trece tambe cosnan positivo.
“No obstante ta “prohibi pa lubida” locual e gobierno anterior a haci cu e noble pueblo. Den aña 2018 aunke e posicion financiero limita lo mester percura pa Deporte haya su fair share y cuminsa poco poco pa inverti bek den infrastuctura pero alaves den nos atletanan y “coaching staff” pa asina por eleva calidad di nos deporte.
Riba infrastructura un veld cu lo mester haya un atencion inmediato ta veld di Kudawecha. Desde Maart 2017 nan a baha nan lusnan pa mantencion door cu esakinan tabata den un situacion peligroso y a actua preventivo pa evita cualkier accidente.
Sin mas a aserca gobierno anterior pa un ayudo di alrededor Afl.30.000 pa asina reemplasa tur e lusnan pero no a haya oido e tempo aya. Kudawecha ta un di e veldnan mas tanto uza den Noord pa locual ta trata deporte di Softball y Baseball Little league.
Otro cancha den Noord cu ta rogando pa iluminacion ta Sportclub United cu ta dedica masha hopi na muchanan desde edad chikito categorianan 5-7, 8-9 aña, Sub 11, Sub 13, Sub 15, Sub 17 y 18 aña bay ariba y tambe damas. Un total di alrededor 200 atleta. Pues aki tambe mester un ayudo.
Veld na Sabana Grandi tambe mester di iluminacion y lo percura pa pone e wiel cuminsa draai pa cu e proyectonan aki. Claro tin hopi veld cu necesidad. Lo prepara pa reuni cu directiva di tur veldnan y asina scucha nan necesidad y traha esaki den un plan structural. Pista di Palo Marga tambe mester iluminacion y retoca e pista mes pa asina esnan cu ta practica deporte por continua cu un deporte hopi gusta y cu hopi fanatic”.
Parlamentario Endy Croes a sigura cu Fraccion di MEP den Parlamento lo percura pa Gobierno y Lotto pone esaki como prioridad den lista di veldnan of facilidadnan deportivo cu mester atencion.
“Lo yena nos cu orguyo pa por inverti di tal forma cu nos lo kita muchanan for di caya brindando nan e oportunidad pa practica deporte y aporta di e manera aki positivamente na comunidad di Aruba”. E Parlamentario a bisa.


text:
Como un forma pa yama clientenan danki pa nan sosten henter aña y tambe pa celebra un momento asina importante den nos historia, Post Aruba N.V. a celebra nos Dia di Himno y Bandera, decorando e interior di e edificio cu bandera p’asina clientenan por sinti e celebracion andando.
Na mes momento tur cu a drenta pa sea busca un paki, pa manda un paki, cumpra stampia of pa post un carta, a haya un oportunidad pa tuma un cos dushi manera chuculati pinda, bolo, driguidek, cupcake, dulce de leche, cocada, pan dushi y hopi mas. Di bebe por a scoge entre te y juice pa baha tur e cos dushi nan cu tabatin.
Di e forma aki Post Aruba N.V., cu sin duda tambe a hunga un rol crucial den desaroyo di nos pais e ultimo 31 añanan di nos Status Aparte, tambe a celebra e hecho historico aki.


text:
Apenas el a yega Las Vegas diasabra anochi, y Miss Aruba ya ta causando un gran impacto entre e 96 concursante pa Miss Universe 2018, na Planet Hollywood Las Vegas!
Alina Mansur ta ser compara entre e faboritanan cu un bentaha di 52% ariba!
E team MODERN di Farouk CHI & Biosilk- oficial sponsor di Miss Universe pageant- pa hairstyling, y encarga cu tur e glitz and glam y luxurious waves, tin Alina como un faborite caba!!
Su beyeza y estilo sigur a capta nan atencion y desde awe caba a publica Miss Aruba den nan social media.
Aruba su nomber sigur ta resalta mundialmente cu un candidata sumamente bon prepara, cu hopi esfuerzo, confidence y disciplina.


text:
Diabierna ultimo dia 1 di september CITGO Aruba Refinery a inicia trabounan detaya di inspeccion den planta, un paso crucial cu CITGO Aruba y su partnernan a bin ta traha p’e durante e ultimo lunanan. E contratista principal pa e inspeccion ta YTT, cu ta un consorcio forma pa Technip France y Y&V Ingeniería & Construcción.
Desde cu a firma e Acuerdo di Servicio di Constratista Principal riba juni 15 e partnernan den e proyecto cu ta inclui CITGO Aruba Refinery, CITGO Project Management Team, e consorcio YTT y demas contratista y subcontratista local ta trahando duro pa completa e planificacion y preparativonan necesario pa logra e paso crucial aki.
“E anuncio cu e proyecto aki ta sigui mane planea ta excitante pa CITGO Aruba y nos partners”, asina Jose Pereira, Presidente den Funcion y CEO di CITGO Petroleum Corporation, y Director di CITGO Aruba Holding, LLC. a bisa.
“Awor e servicionan di subcontratista pa CITGO Aruba ta cuminsa. Esaki lo sigura cu nos lo drenta e siguiente fase di e proyecto na un manera exitoso den cua nos mester keda duna e miho di nos mes pa sigura e miho procesonan y e teamnan cu mas capabilidad.
Tambe t’asina cu nos ta compromete nos mes na ehecucion di cada fase di e proyecto na e manera mas socialmente responsabel”, sr. Pereira a bisa.
E fase inicial aki lo encera, ademas di trabounan di inspeccion, trabounan di reparacion riba ekipo cu prioridad halto, percura pa order e items cu tempo largo di entrega, como tambe ehecucion di partinan inicial di varios proyecto di inversion grandi y di medio ambiente pa e rehabilitacion y startup di e refineria pa produci crudo mehora. Inspeccion lo percura tambe pa informacion detaya pa sigui specifica y finalisa e descripcion di proyecto y e presupuesto di Clase II.
Representante di Consorcio y Director di Projecto di YTT, Alejandro Carvallo a bisa cu e refineria ta un parti integral di e isla cu a trece crecemento y beneficio pa e pueblo di Aruba desde su inauguracion na 1929.
“E la wordo cera parcialmente 5 aña pasa y awor e ta wordo rehabilita pa wordo opera como mehorador di crudo pa procesa crudo pisa. E Acuerdo di Servicio di Constratista Principal pa e proyecto di mehorador di CITGO Aruba Refinery su meta ta pa percura pa e servicionan cualifica di ingenieria, compra, maneho di proyecto y di subcontratista rekeri pa e descripcion di trabou di e rehabilitacion di e refineria”, sr. Carvallo a bisa.
Cada dia tin mas progreso y nos ta mas cerca di e reactivacion completo di CITGO Aruba Refinery. Na momento cu e ta operacional e expectativa ta cu e facilidad lo trece varios beneficio socio-economico pa Aruba. Ya caba e facilidad ta emplea alrededor di 500 persona, incluyendo empleado di CITGO Aruba Refinery y contratista, y e number aki lo sigui crece constantemente den e siguiente siman- y lunanan nos dilanti cu progreso di e proyecto.


text:
Tata amoroso danki cu Bo a permiti nos drenta e siman santo aki. Señor duna nos e sabiduria y forsa di boluntad pa dedica e miho tempo di e siman aki na oracion y meditacion riba e pasion, sufrimento y morto di nos Señor Hesu-Cristo. Yuda cada un di nos muri den nos picanan pa nos por resucita hunto cu Cristo den un bida renoba. Nos sa cu Bo ta bin na nos encuentro pa transforma nos. Awe nos ta nota den e Evangelio cu nan ta basha perfume riba Hesus na Betania. Maria a drenta cu mei liter di azeta perfuma caro e la hunta Hesus su pia cu ne. Despues e la seca Hesus su pia cu su cabei; holo dushi di e perfume a yena henter e cas. ( Huan 12, 1-11 ) Nos mester sirbi Hesus cu lo miho cu nos tin, dun’E nos amor, nos tempo y nos oracion mester subi manera un sencia di holor dushi te na trono di Señor. Tata no laga nos egoïsmo y nos anhelo na cosnan material stroba nos di duna e amor manera Abo a mustra nos. Bo tawata obedecido te na morto pa cumpli cu boluntad di BoTata pa nos por haya salbacion. Yuda nos pa medio di Bo Spirito Santo pa nos por duna tur loke tin di nos parti pa nos por mustra e amor di Dios na lo demas. Laga nos por sirbi nos prohimo sin interes y sin importa cuanto e sirbishi por costa nos. Cu nos por haci tur cos pa duna Dios Gloria y Honor pa medio di Cristo nos Señor Amen.
Orashon di dia 10 april 2017
Posted in Orashon di Dia


text:
Oranjestad - Un di e personanan cu un trayectorio impresionante den politica ta nos amigo y colega mr. Ady Thijsen, kende diahuebs a dispidi di su funcion como parlamentario di pais Aruba.
Desde 2005 cu Ady Thijsen pa prome biaha a subi riba lista di MEP, el a ser eligi e mesun aña ey como miembro di Parlamento/lider di fraccion di MEP y despues a ser reeligi na 2009 y 2013. Pues den total un record di 12 aña sirbiendo nos pueblo dignamente den e organo di mas halto den nos constitucion.
Locual semper a resalta di Ady tabata su forma elocuente di hiba su debatenan, cualnan semper tabata al caso, profesional, cu hopi dedicacion y specialmente Ady como experto tin un conocemento amplio riba tereno estatal y den e relacionnan di Reino. Alavez prome y durante e ultimo 12 añanan aki Ady a demostra su lealtad incondicional na MEP y semper a defende e ideologia di nos partido fielmente.
Aunke cu Ady lo no ta den Parlamento mas, nos ta convenci cu e lo sigui yuda nos partido y nos pais. Danki Ady pa tur bo trabaonan tremendo y exito cu bo retonan nobo. Danki tambe na su familiarnan kendenan semper a sostene den su trayectorio como politico.
Finalmente un expresion popular di Ady: Mientras MEP ta existi, Aruba ta salba!


text:
E ex Presidente di e sindicato di FTA y actual consehero di e organisacion sindical aki, tabata hopi fuerte durante un conferencia di prensa na oficina di Abogado Figaroa, pa reacciona riba un carta cu empleadonan a ricibi. Un carta unda cu ta wordo corta den 9 di e beneficionan cu nan tin.
Geerman a condena e hecho cu e banco aki den forma unilateral a tuma e decision pa corta den e beneficionan di e empleadonan. Y ta lamenta masha hopi cu mester a yama un conferencia di prensa na inicio di apertura di aña 2018 pa denuncia e hecho cu un institucion financiero grandi cu ta haci hopi dificil pa su trahadonan haci uzo di un di nan derechonan basico cu nan tin pa organisa nan mes.
E problema grandi cu e sindicato y su miembronan nobo di e banco tin ta cu gerencia na ultimo ora, na final di 2017, ta informa e trahadonan di e cambio cu e compania holding a propone pa haci. Na momento cu e trahadonan a dicidi di organisa nan mes, nan ta haya un carta informando cu ta dispuesto di papia cu e trahadonan pa splica pakico a yega na tal decision. “Si e trahadonan no a protesta y no a aserca un sindicato, e compania lo a djis impone e cambio riba nan y boso no tin nada di bisa.”
E situacion a bira pio pasobra ora cu e sindicato a manda un carta pa gerencia di e banco, nan ta manda un carta pa trahadonan bisando “cu dolor na curason a tuma nota cu e trahadonan a afilia na un sindicato”. Afilia, el a bisa, ta un derecho minimo cu un trahado tin. E ta sinti cu realmente e banco no ta respeta derecho di trahadonan, mas esnan cu a dedica full nan bida na banco. FTA tambe a manda un carta pa gerencia pa wanta e cambionan tuma den forma unilateral, te ora cu yega na sinta na mesa y negocia un CAO y pa informa si ta respeta e decision di e trahadonan pa FTA representa nan. E contesta cu e sindicato a ricibi tabata cu nan no sa di cual cambionan e sindicato ta papia di nan, y cu e medidanan tuma no por wordo hala atras mas pasobra nan a drenta na vigor na januari. Tambe nan a informa cu no ta reconoce e sindicato FTA como representante di e trahadonan.
Pa e sindicato loke cu e banco aki, di hopi experiencia, a haci ta increibel. A tuma decision pa haci cambio den beneficio di e trahadonan, sin ningun dia papia cu nan. “Si realmente e situacion tabata malo, bo mester a yama e trahadonan, sinta cu nan y splica pakico a yega na cierto decisionnan. Y no simplemente manda un carta pa e trahadonan bisando cu entrante januari, 2018, tur e beneficionan den cual lo wordo corta. Awor cu e trahadonan a organisa, kier yama e trahadonan den grupo pa splica nan e motibo pakico a yega na tal decision.”
Ta prerogativa di banco pa papia cu e trahadonan, pero si trata di provoca, presiona of intimida e trahadonan, lo bay tin un paro prome cu yega na e procedura di referendum, Geerman a bisa.
Banco tin problema pasobra e trahadonan a afilia. Esaki mientras cu e mesun banco CMB si ta organisa nan mes bou di ABA (Aruba Banker’s Association). Di con nan por y e trahadonan no por, e sindicalista ta puntra. E banco ta organisa nan mes pa sali na beneficio di nan interes, pero e trahadonan no ta wordo permiti. Den e asociacion di banco tin tres otro banco cu ta RBC, Aruba Bank y Banco di Caribe y cu nan tur FTA tin un CAO firma pa añas caba. “Ki dia nos a stroba un desaroyo na banco? Nunca. Kico banco tin di sconde pa trahadonan bira miembro,” e sindicalista a puntra.


text:
Un otro actividad innovativo cu ta forma parti di e programa di ‘Green Aruba’ e aña aki, ta e presentacion di “Science On a Sphere” (SOS) cu lo tuma luga dia 15 di November proximo den e grand ballroom di Hilton Aruba Caribbean Resort & Casino.
Entre 2’or pa 4’or di atardi e participantenan lo por aprecia e exhibicion aki di “Science On a Sphere” (SOS), cu ta un creacion di e investigadonan di ‘National Oceanic and Atmospheric Administration’ (NOAA) y ta conta cu e apoyo di e ‘Goddard Space Flight Center’ di NASA como tambe e oficina di ‘Space Communications and Navigation’.
E exhibicion aki por wordo considera como un herment educativo cu ta mustra y comparti datonan global. E participantenan lo experiencia un sistema di pantaya cu ta uza computer y otro projectornan di video pa ilustra datonan planetario den un esfera di aproximadamente 152 cm di diameter.
E sistema aki di “Science On a Sphere” (SOS) ta yuda ilustra y yuda participantenan di tur edad compronde e ciencia planetario como tambe e ciencia tras di e sistema di nos mama tera mas miho.
Pa mas informacion di e tayernan of pa registracion bishita www.greenaruba.org of por tuma contacto via administration@greenaruba.org


text:
“E siman aki Parlamento tabata tin un ecuentro cu Minister Dowers y ehecutivonan di Polis, Seguridad Nacional y Guardacosta riba criminalidad creciente na nos pais. Nos pueblo ta stik na man di criminalidad y hopi no ta sinta nan mes sigur mas den nan propio cas”, segun Parlamentario mr. Xiomara Maduro. “Remarcabel
Day: February 7, 2017
Lorna C. Varlack Jansen AVP a tene reunion di contacto y informativo
Gobierno ta demostra cu e tin compromiso cu sector primario
Hoben di 15 aña preparando su cunucu pa cuminsa planta
S.A.R. Prinses Laurentien y actriz Mira Sorvino lo ta oradornan durante conferencia Dia Internacional di Hende Muhe 2017
Entrante awe, 8 di februari 2017 Prijs di gasolin ta bolbe subi
Basa riba e posting promedio di Platts US Marketscan (Gulf Coast) pa e periodo di 1 te cu 31 di januari 2017, Minister di Asuntonan Economico y Comunicacion ta anuncia e prijsnan di benta di combustibel entrante 8 di februari 2017. Adhunto un bista grafico di e prijs di benta durante
Anochi di informacion di Stichting Epilepsie Aruba: Dr. Carla di Caudo cu charla riba epilepsia na Aruba
Diamars awor dia 13 di februari 2017, precisamente riba Dia Internacional di Epilepsia, Stichting Epilepsie Aruba ta organisa un anochi di informacion atrobe. Lo bira un evento hopi interesante cu charlanan di 2 Neurologo di Aruba y testimonio di un pashent di epilepsia pa hopi aña. E anochi aki lo tin
Embahador di Reino na Republica Dominicano: Embahada di Reino ta pa tur paisnan den Reino Hulandes, pues tambe pa Aruba
Fundacion Lotto pa Deporte a anuncia cu lo inicia cu e trabounan di electricidad y iluminacion na varios compleho deportivo rond Aruba
Recientemente St. Fundacion Lotto Pa Deporte, St. Fundacion Facilidadnan Deportivo y e compania Time Line Services NV a tene un reunion riba e ultimo desaroyonan rond di nos complehonan deportivo cu ta cay bou maneho di St. Fundacion Facilidadnan Deportivo, F.F.D. Meta di e reunion tabata pa evalua e estado di


text:
INGLATERA – Inversionistanan global lo haci un ekilibrio otro siman entre e datonan moderadamente positivo y di e mayor economianan di mundo, di un banda y di otro banda, e diferente temornan politico, enfocando ademas den e encuentro mensual di e Banco Central Europeo (BCE) y e eleccionnan na Gran Britania.
E Bolsa di New York a cuminsa Juni prolongando su racha di halsamento, ya cu e indicadornan cu ta apunta na un economia Mericano saludabel a compensa cu crecemento di duda riba e capacidad di e presidente Donald Trump pa impulsa su agenda ante e plemica genera pa e supuesto lasonan cu Rusia.
E mercadonan ta susceptibel (…) na e riesgo politico pero den termino di economia y di e ganashinan empresarial, nos ta unda e inversionistanan ta sinti nan mes comodo,” Peter Kenny, estatega di mercadonan di Global Markets Advisory Group na New York, a bisa.
Den e zona Euro, BCE lo mantene e expansion monetario basa riba compranan di activo pa 60 mil miyon di Euro den su proximo reunion, di acuerdo cu un sondeo di Reuters. En todo caso, posiblemente ta ofrece un evaluacion algo mas solido cu e economia den blok, aunke sin modifica su panorama.
Otro factor cu a alenta e mercado ta e reduccion di e expectativa di un salida Britanica impetuoso di e Union Europeo (UE), pues e prome minister Theresa May, na fabor di e “Brexit”, lo haya un triunfo apenas hopi ahusta den eleccion, segun e ultimo encuestanan.
Na Merca, politica ta sigui den bista di inversionistanan, dado cu e exdirector di FBI James Comey lo testifica dilanti un comision di e Senado como parti di un investigacion riba e supuesto colusion di Moscu cu e campaña di Trump pa yega na Cas Blanco.
Den contraste cu e bon momento den economianan mas desaroya, e accionnan di China y petroleo a duna perdida na financistanan den simannan reciente. Ambos ta relaciona cu e desempeño dui e economia di e gigante Asiatico, cu lo publica otro siman datonan di su inflacion na Mei.
Otro punto di interes den e agenda cercano na e Organisacion pa e Cooperacion y Desaroyo Economico (OCDE) cu lo celebra un serie di encuentro na su sede na Paris pa aborda cuestionnan manera resurgimento di populismo y e cambio rapido tecnologico.
Fuente: www.reuters.com
Inversionistanan ta purbando di haci ekilibrio pa otro siman
INGLATERA – Inversionistanan global lo haci un ekilibrio otro siman entre e datonan moderadamente positivo y di e mayor economianan di mundo, di un banda y di otro banda, e diferente temornan politico, enfocando ademas den e encuentro mensual di e Banco Central Europeo (BCE) y e eleccionnan na Gran Britania.


text:
1 dia di trabou na Miami ta produsí solushon Synergy Aerospace Corp-Insel Air i benta di 2 Hotel na Kòrsou ku grupo ON VACATION
Willemsatd/Miami, 2 di aprel 2017,
Den 5 dia di trabou, Gobièrnu nobo sostené dor di grupo G12 i Ministernan ta SKOR tremendo. Kambiando e paradigma di e “BUROKRASIA” den “RED CARPET” di gobernashon di Kòrsou, Gobièrnu ta los 2 proyekto grandi bon pa mas ku 800 kupo di trabou.
Synergy Aerospace Corp / Insel Air:
Den un bishita relámpago kaminda e boluntat polítiko di grupo G12 i e poder gubernamental presente, a reuní ku doño di “Synergy Corporation” i ku ta doño doño di Avianca Argentina,Ocean Air Brazil, Aeromar Mexico i Avianca Holdings, ku ta señor Germán Efromovich pa amplia i papia riba solushonnan konkreto pa e problemanan di Insel Air, manera entre otro e maneho di “Open Sky Policy”, kreashon di rutanan na un forma responsabel, rekuperashon di kuponan di trabou pèrdí, kambio di avionnan pa avionnan nobo i adekuá pa bula rutanan ku Kòrsou lo sigui ekspandé huntu ku nan den futuro, tabata parti di e agènda.
Den e reunion aki disponibilidat di e konglomerashon Synergy Aerospace Corp. pa yuda Kòrsou solushoná e problema di Insel Air a wòrdu ekspresá positivamente di ámbos banda. For di e maneho polítiko ku nos lo hiba i e parti komersial e kombersashonnan a kana sumamente positivo i no tin duda ku grupo Synergy Aerospace Corp. sa kiko ta aviashon i kon pa alkansá metanan ku ta deseo di gobernashon di Kòrsou den e kuadro turístiko, loke pa hopi aña nos no a logra esakinan.
Synergy Aerospace Corp. kier hasi un “Corporate Turnaround” lo mas pronto posibel pa loke ta trata aviashon, si Gobièrnu di Kòrsou i polítika ta para tras di esaki.
- Den ménos ku 1 siman despues di yega na un akuerdo ku “Synergy Corporation”, e ekipo di lo start mesora ku training di personal pa atendé ku avionnan ATR-70 i Jetnan Airbus pa asina personal i pilotonan wòrdu kapasitá na e “Training Center” di nan na Bogotá.
- Den ménos ku 3 luna rutanan prinsipal lo wòrdu restablesé i ku “ON TIME PERFORMANCE”, manera kliente di un aerolínea mester wòrdu sirbi.
- Den ménos ku 1 siman lo solushoná problemanan ku tin na e momentonan aki ku IATA, pa loke ta benta di ticket.
- Lo intersedé tambe na fabor di Gobièrnu di Kòrsou pa e problema di Kategoria 2 bai 1 den korto tempu.
- Lo yega den korto tempu na u total di 400 kupo di trabou bek den Insel Air, di un forma responsabel i duradero.
- Kòrsou lo benefisiá di e aliansa ku resientemente e grupo a firma ku United Airlines (negoshashon ku a envolví 150 funshonario di nan pa 18 luna ku United Airlines)
- Nos lo ta parti di e programa “Star Alliance” ku lo duna nos akseso na 28 di e tòp liñanan aéreo di mundu ku ta traha den harmonia ku otro ku 1000 VIP “Lounges” rònt mundu, un programa pa spar mia (miles) ku hopi benefisio i tambe servisio speshal di “Security Clearance” na mas di 140 aeropuerto rònt mundu.
- Kòrsou ta sali for di 4 situashon penoso di aviashon ku nos a eksperensia durante di e último 40 añanan i pasa pa un merkado di aviashon serio i sólido.
Tur kos ta dependé na e momentunan aki di kréditonan ku nan ta pèrdè tur kos na momento ku Insel Air bai fayit òf si nos ta logra aktua di un forma responsabel i “Turnaround” den e próksimo siman, Insel Air den Synergy Aerospace Corp-Curacao.
2 Hotel bek den full operashon:
Tambe e tim dinámiko di e grupo G12 i su ministernan a logra eliminá opstákulonan ku ta blòkiando e benta di e 2 propiedatnan di Kura Hulanda ku bankonan ta pendiente pa mas ku 1 aña i mei kaba, pa e propiedatnan aki wòrdu bende, ku grupo “ON VACATION” – http://www.onvacation.com/#
E grupo di Sur Amérika aki tin mas di 4000 bendedó di nan paketenan turístiko rònt Mundo. E grupo aki a disidí ku nan kier kumpra 2 hotèl na Kòrsou na un balor di 18 mion dòler i ta ekspandé e propiedatnan aki ku 40 kamber mas aserka na e propiedat na Otrabanda i 100 kamber mas na e propiedat na Westpunt (Invershon bon pa mas di 20 mion dòler). Asina aki e grupo aki ta bai krea mas di 400 kupo di trabou den e dos propiedatnan aki, i nan operashon lo dòbel den e próksimo añanan e kantidat di bishitantenan for di Sur Amérika.
Ora poder di Pueblo ta wòrdu usa adekuadamente e logronan ta tuma lugá i na benefisio di Pueblo di Kòrsou. Pabien Kòrsou.
JOB WELL DONE,
Grupo G12 (Braam, Dannawi, MP, PS, KDNT i MFK) i nos ministernan di Gobièrno di Pueblo.


text:
Awe,
5 di maart 2017, e comision di refreenan di AVB a invita tur referee pa un Resfreshment Update di e reglanan di FIFA.
Ya cu varios regla a cambia ta importante tur refree ta riba un liña di e interpretacion di cada cambio di regla. A discuti primordialmente ley 12 cu ta miscinduct y fouls, DOGSO cu ta: ‘Deny Obious Goal Scoring Opprtunity” y mucho mas.
Asina tur wega por gosa di refreenan bon educa riba regla y asina tuma decisionnan mane e mester ta.
Tambe a tuma e opportunidad aki pa discuti varios tema p’asina e campeonato por bay den bon direccion. Ta importante cu e refree tene seguridad di un y tur cu ta presencia of hunga e wega den mente. Ademas, pa percura pa disciplina wordo manteni y e reglanan wordo respeta.
Sr. Martin Koopmans Techinal Director di AVB tambe a introduci su mes y a duna di su banda cu e lo percura cu TUR referee haya e tools pa nan eherce e trabou asina dificil.
Comishon di Referee di AVB cu ta consisti di sr. Oshi Kock, sra. Shareen Cabrera-Wout y sr. Egbert Paesch.
Tambe ta anuncia cu di 20 di maart tin un anochi di informacion pa esnan cu keir bira refree na oficina di AVB na Noord pa 7’or di anochi. Dia 24, 25, 26 di maart y dia 7, 8, 9 di april lo tin un curso pa esnan cu kier bira refree. Hopi exito na tur refree!


text:
Cu mas di 20 participante infantil y hubenil, Voz di Kiniki 2017 ta cla pa ser presenta.
Voz di Kiniki ta un festival di cancionnan original na Papiamento cu ritmo di merengue cu a nace 3 aña pasa na Trappers Club.
E di dos edicion tabata na 2016 na Cas di Cultura y awor pa di tres biaha e festival di merengue infantil/hubenil aki ta bay tuma lugar.
Cada participante ta competi cu un cancion nobo bailabel den nos idioma y ta ser permiti pa presenta cu maximo 4 bailado.
E lugar ta Cas di Cultura y e fecha ta diadomingo 30 di april 2017 pa 5:00 pm.
Lo saca ganadornan den tres categoria: 6 te cu 9 aña, 10 pa 13 aña y 14 pa 17 aña.
Ganadornan den pasado tabata: Xenon Orfao, Jadienne Croes, Emmanuel Blanco-Sanchez, Ishmael Dinter, Mia & Jeshua McCollum.
Un y tur ta ser cordialmente invita pa bin sostene nos muchanan durante di e tremendo festival di merengue 2017 Voz di Kiniki.
Mas informacion por yama Addonsito Croes of Tio George Winterdaal na 560-2626 of 561-6151.


text:
– 30 April 2014: Car Show Place: Doit Center Events Days: – 2-3-4 May 2014: Match Race International Raceway Park Palomarga World record holder “Rafealito” vs Aruba’s own “Hailey”. Will Rafealito still be the world record holder? Extreme Import coming to Aruba are; Mazda RX-3 from Meyer Racing, Curacao; Rafaelito and Cocoliso Lexus from Pto. Rico and from the United States we …Read More »
Drag Racing
Resultado The Boss Drag War 2014
Despues di un weekend exitoso di Drag Racing unda publico por a disfruta di tremendo presentacion di nos coredornan local cu a pone un show pa e publico cu tabata presente riba Palo Marga nos por bisa cu Diasabra anochi dilanti un publico grandi e finalnan di e careda a wordo cori y esaki ta e resultadonan di e e …Read More »
Curacao: International Drag Fest 2014
Updated April 15, 2014Read More »
Diadomingo a tuma lugar inscripcion pa The Boss Drag War na Palo Marga
Diadomingo ultimo a tuma lugar e inscripcion pa e gran caredanan di The Boss Drag War 2014 na pista di Palo Marga, basta ta esnan cu a jega e Diadomingo aki na pista pa asina inscribi y presencia e training sessions di e autonan di Extreme Drifting cu tambe tabata presente. For di 3or di atardi te cu 6or coredornan …Read More »
The Boss Drag War lo tin un total di 20 Mil Florin cash na premio
Diadomingo awor lo bai tin e inscripcion di e prome careda di drag pa aña 2014 cual lo bira The Boss Drag War 2014, y pa e careda aki The Boss Racing Foundation tin no menos cu 20 mil florin na premio. Inscripcion lo habri pa 3or di atardi y lo bai te cu 6or di atardi, tuma nota cu …Read More »
Inscripcion pa The Boss Drag War ta Diadomingo awor na Palo Marga
Den e dianan aki na tur e garagenan rond di aruba por mira movecion y e enthousiasmo cu e temporada di Drag Racing 2014 ta bai cuminsa. Tin hopi expectativa pa e aña aki y various autonan nobo lo ta jegando pista den e proximo lunanan paso Drag Race ta un deporte cu tin participante y fanatico den tur bario …Read More »
Kambio – awor tin Street Legal y Rondeklip Shootout
Trabou nan pa Drag Fest 2014 ta den full swing kaminda FAC y su Komishon Organisadó ta bai presentá na fanátiko, koredor y públiko di e deporte di drag race pa e fecha nan 29 y 30 di aprel y 1, 2 y 3 mei próksimo ku un kompetensia di drag race internashonal ku paisnan i isla nan nobo den …Read More »
Aruba’s 3rd Extreme Import International
Aruba’s 3rd Extreme Import International 2-3-4 May 2014 at International Raceway Park Palomarga Carshow 30 April 2014 at Do It Center Main Event: Match Race | World record holder “Rafealito” vs Aruba’s own “Hailey”. Will Rafealito still be the world record holder?Read More »
Curacao: Test & Tune Night na Pista di Ronde Klip
Aktividat nan karnavalesko a finalisá. FAC, Fundashon Autosport Curaçao i su Komishon Organisadó ta habri ofisialmente e pista di Curaçao International Raceway na Ronde Klip pa e aktividat nan di 2014 djasabra 8 di mart. Ya ta konosí di algun kambio hasi riba e pista espesialmente e salida for di waterbox te ku 330 pia di betòn. Tambe algun face …Read More »
Palo Marga preparando pa ranca sali cu nan season 2014
Season 2014 ta cla pa cuminsa na Palo Marga THE BOSS DRAG WAR LO BIRA E PROME CAREDA OFFICIAL DI DRAG 2014 San Nicolas – Na Palo Marga trabaonan ta andando casi tur dia pa asina e pista y tur e facilidadnan rond di dje ta den condicion pa e temporada 2014 por ranca sali officialmente asina cu Carnaval ta …Read More »


text:
Kòrsou a partisipá na ‘Expo Internacional Bolívar’
WILLEMSTAD- 10 di ougùstùs 2015 – Resientemente Kòrsou a partisipá na ‘Expo Internacional Bolívar’. E feria turístiko a tuma lugá den Centro Total de Entretenimiento Cachamay na Puerto Ordaz, Venezuela. Ofisina di Turismo di Kòrsou (CTB) por mira bèk riba un partisipashon eksitoso.
E promé edishon di e feria a konta ku un total di 380 booth kaminda empresario i representante di diferente sektor a ekshibí nan produkto i servisio na esnan ku a bishitá ‘Expo Internacional Bolívar’. Papagayo Beach & Lounge Resort, San Marco Hotel & Casino, Veneto Casino and Holiday Beach Resort, Renaissance Curaçao Resort & Casino, Curaçao Marriott Beach Resort & Emerald Casino i Piscadera Harbor Village a djòin CTB pa brinda tur ku ta deseá di bishitá Kòrsou informashon importante pa nan estadia. InselAir tambe a forma parti di e tim di Kòrsou komo e úniko aerolínea internashonal ku ta brinda buelo direkto pa Kòrsou for di Puerto Ordaz.
E partisipashon di Kòrsou tabata pa enkurashá i fortifiká interkambio kultural i ekonómiko, ekshibí Kòrsou komo hòp di Latino Amérika i Karibe i presentá e kuantioso aktividatnan turístiko ku nos isla tin pa ofresé. Ademas di esaki tabatin vários konferensha i foro. Nan a keda repartí den dos sekshon. E promé sekshon tabata dirigí riba e potensial di estado Bolívar i e di dos sekshon a enfoká riba turismo, komersio i agrikultura.
Pa CTB partisipashon na e ‘Expo Internacional Bolívar’ tabata un bon oportunidat pa por a ekshibí e oportunidatnan turístiko ku Kòrsou ta ofresé na bishitantenan for di eksterior.


text:
Benny Nisbet di PPA:
ORANJESTAD(AAN)—Segun comunicado di sr. Benny Nisbet di PPA, den tur caso, tur e inversion di gobierno den ‘Oranjestad nos capital’ e locual a desea di mira, esta un movicion di henter contento bishitando nos capital tanto local como bishitante no a tuma lugar. Manera PPA ta menciona hopi ciudadano no ta bishita Oranjestad y esnan cu bishitele ta hasi esaki den un pura di otro mundo…nan kier sali for di Oranjestad pa kaba e pensamento di nan auto geklem ta enforsa e pensamento aki.
Awor cu aña 2017 a habri …PPA ta exigi pa gab Mike Eman (AVP) tuma e siguiente decisionnan:
Esaki como soluccion pa e epoca ‘scur’ di ‘Oranjestad nos capital’.
Ta ELIMINA e tarea di Aru-parking inmediatamente !
Cu esaki ta prohibi e uso di ‘klem’ den cualkier forma riba e isla di Aruba !! Ta prohibi pa e tarea di Aru-parking por bai pa cualkier otro sitio riba nos Isla. Un punto final na e capitulo scur aki !!
Ta introduci un tarea positivo pa Aru-parking esta un ‘Aru-guide & Information Service’ pa yuda nos pueblo como nos bishitante cu informacion durante e bishita pa Oranjestad. E personal cu antes ta pone boet y klem lo mester haya un adaptacion di nan tarea den ‘historia’ di Aruba y naturalmente e historia y desaroyo di Oranjestad pa nan por duna e informacion na pueblo y bishitante.
Gobierno lo mester duna D.O.W e instruccion pa inmediatamente crea un plan pa un ‘plaza’ na final di Caya G.F. Croes net p’ariba di x Niki Habibe…un plaza cultural na unda lo bende souvenir, arte, cultura y presente nos folklore den tur su faceta. Esaki pa hasciele atractivo pa turista baha na final di caya tambe !!(anotacion…..tuma un ehempel di con un ambiente positivo tin rond di ‘djiespi’s diabierna atardi).
Na mes momento gobierno en cooperacion cu Mambo lo mester presenta un plan di mercadeo pa e ‘centro di Oranjestad’ na tur instancia envolvi den e ‘mercadeo y sales’ di Aruba como destinacion turistico y e linea di barco turistico cu ta sirbi nos pais !!
Gobierno di AVP lo mester realisa cu nan NO a presenta nunca ningun vision di con e gobierno Eman ta mira desaroyo di Oranjestad y como tal maske ta hopi laat gab Mike Eman (AVP) mester presenta un ‘vision’ pa desaroyo di Oranjestad y den cual parti di Oranjestad gobierno lo prefera di mira cierto desaroyo p.e. commercial, turistico y financiero. Gobierno lo por ofrece un pakete di incentivo fiscal tambe pa logra e vision aki ! Como tal Consejo di Ministro lo mester tuma un decision pa un comision di gobierno, MAMBO y/of otro instancia comercial pa traha un vision asina …pa yena e vacio awor cu gobierno di AVP a faya barbaramente casi ocho aña largo.
Esaki ta un par di idea di PPA cu lo por contribui na un solucion pa ‘Oranjestad nos capital’ e Centro di Oranjestad y nos Caya grandi commercial/turistico pa nos lubida nos mundo financiero !! Nos pueblo mester realisa e importancia di ‘Oranjestad como nos capital’ pa nos Isla, nos pueblo pero mas ainda como un destinacion turistico den Caribe. Pesey PPA tin nos vision pa inverti den un vision/proyecto di un Aruba World Trade Center pa expande y acentua e ‘rol’ cu Oranjestad nos capital ta hunga den nos economia arubano. PPA lo bin bek riba esaki den futuro.


text:
Ayera mainta, esnan cu a pasa dilanti di Bestuurskantoor a keda sorprendi cu un accion cu tabatin. Un protesta di como 20 pa 25 persona, cu no merece di haya tanto atencion, pero tabata Elvis Weert, conocido periodista di TOP FM, a dicidi pa lidera un protesta contra Gobierno di
Day: February 15, 2017
Pa prome biaha den historia di Universidad di Aruba: Ryçond Santos do Nascimento ta defende su tesis pa bira Doctor
SV Universal preparando pa eleccion y buscando fondo pa renobacion di e club
Douane a start cu pilot pa scan containers
Departamento di Aduana ta anuncia cu for di ayera 15 di februari 2017 a inicia cu e pilot pa cu e scanmento di containers na waf di Barcadera. E containers cu cay den e seleccion pa scan lo haya un anotacion “SCAN” riba e aanvraag wegvoering container. En conexion cu esaki ta
Resumen di ultimo kwartaal di 2016 lo keda distribui e siman aki
Parlamentario Melvin Tromp: Raport di CAFT un biaha mas ta sera boca di MEP y PDR-POR
Fraccion di AVP: Reunion cu Camara di Comercio, ayera tabata fructifero
Un reunion planea for di comienso di aña entre fraccion di AVP y directiva di Camara di Comercio a tuma lugar ayera mainta den sala di comision di Parlamento. E agenda di e reunion a inclui temanan manera stimulacion di y incentivonan pa empresarionan hoben, seguridad di tiendanan chikito, CITGO, renobacion
Dos auto SUV envolvi den accidente na Hato
Extradiccion di Rietwijk, Koeiman y Felecia un hecho
WILLEMSTAD - Ayera mèrdia, diárazon 15 di febrüari 2017, a extraditá Ramphis “Ronchi” Rietwijk (1965), Rogelio “Greg” Koeiman (1968) y Gilbertico “Kalala” Felesia (1978) pa Estádos Unídos. Nan a bandoná Còrsou (Felecia y Rietwijk) y Sint Maarten (Koeiman) riba un buelo special di autoridadnan hudicial Mericano. E extradiccion di Koeiman, Rietwijk y
Diahuebs 16 di februari 2017: Anochi di informacion pa mayornan di studiantenan di semester 1 y semester 3 di Unidad Ciencia y Tecnologia na Colegio EPI
Managementteam di Unidad Ciencia y Tecnologia di Colegio EPI ta invita mayornan di nan studiantenan den semester 1 y semester 3 pa un anochi di informacion unda lo tin e oportunidad pa papia cu e mentor di nan yiu(nan) tocante su resultadonan. Por fabor trece e rapport di bo yiu(nan). Esaki


text:
Diasabra anochi, 4 di maart ultimo, parokia di Paradera a ricibi e tristo noticia cu Rev. Pastor Tony Peralta, ex-Pastor di misa Sta. Filomena y tambe misa Sta. Teresita a fayece na Manila, Filipinas.
Rev. Pastor Tony a nace dia 18 di april 1944. Dia 28 di februari 1988 Pastoor Tony Peralta a yega Aruba y dia 6 di maart di e mesun aña el a bira Pastoor di Parokia di Paradera.
E mesun aña, esta dia 1 di augustus Pastoor Tony a lanta “Comision Drecha Misa”. Den menos di un aña Misa Santa Filomena a wordo restaura. Su restauracion tabata un milager grandi y increibel: Un milager di cooperacion, generosidad y amor.
Na aña 1990 a cuminsa e restauracion paden di misa y na april di e mesun aña a celebra Siman Santo den misa restaura.
Pastoor Tony a cuminsa cu Caminda di Cruz riba cayanan rond di misa pa cuminsa cu serie di actividadnan religioso den e aña di Hubileo di Oro di parokia.
Den su administracion di parokia, el a instala e grupo di ministro extraordinario di Eucaristia, a yuda lanta e grupo di lesador hubenil y infantil, reforsa e Koor Sta. Filomena y a yuda lanta 3 koor nobo. Cu cooperador y gruponan di oracion di parokia, el a sigui bishita e casnan di famia.
Su predicashinan tabata un inspiracion pa un y tur pa biba mihor y pa ta un bon yiu di Dios.
Na juli 2002 Pastoor Tony a bay traha na Misa Sta. Teresita te cu 2008 y despues na 2008 Pastoor Tony a bay bek Filipinas.
Pastoor Tony tabata un persona cu a siña masha liher Papiamento, tambe e tabata papia Hulandes, Ingles, Latin, Griego y Spaño masha bon mes.
Pastoor Tony tabata un ferviente hungador di tenis. Despues di un lucha basta largo contra cancer Pastoor Tony a fayece.
Pastoor Tony a bay sosega, pero atrabes di su obranan nos tur lo keda recorde.
Diadomingo, 10 di maart pa 5.30 di atardi lo tin un misa Memorial na Misa Santa Filomena. Un y tur ta cordialmente invita especialmente tur esnan cu a conoce Pastor Tony. Cu pastor Tony Peralta sosega na paz.


text:
Varios indocumenta deteni na Cura Cabai
Den oranan di mainta un unidad di San Nicolas a pidi asistencia di coleganan pa bin yuda na Cura Cabai 67. E motibo ta...
Homber su cabes a flip y a kibra bentana di cas di tata na...
Diahuebs, pa mas of menos 2'or y 5 di marduga, a drenta informacion cu un homber su cabes a flip y a kibra bentana...
Homber droga deteni pa Polis den Esmeralda
Na Esmeralda un homber hopi droga a keda deteni pa Polis. Nan tabata patruya eybanda a base di cierto movecionnan sospechoso. Durante patruya a...
Conocido di polis ta cana cu boter riba tereno di Hospital cu menos bon...
Diamars, pa mas of menos 11'or di anochi, tabata tin un muhe canando riba e tereno di Hospital cu un boter hente y uno...
Tres tourbus a wordo cendi na candela
Pa mas of menos 3'or y 20 di marduga, a drenta informe cu na Bushiri Carting lo tabata tin un bus na candela. Ora...
Mericano y Arubiano ta hala otro cu konopi den casion di Riu
Den careda di 10'or di diamars anochi, patruya di strandpolitie a ser manda na Riu Palace, caminda lo tabata tin un bringamento den e...
Polis a detene homber cu tabata cana mey mey di caminda
Den careda di 3'or di diamars marduga, polis a haya informacion cu tabata tin un persona cu lo tabata canando riba caminda na altura...
Accidente entre tres auto na entrada di Botica na Noord
Dialuna, den careda di 5'or di atardi, a sosode un accidente den cadena entre 3 auto. Ora cu polis, hunto cu unidad di trafico...
Homber burachi a hera haya su mes den accidente na Noord
Dialuna, den oranan di marduga, polis a bay na altura di oficina di veterinario na Noord, caminda cu un homber burachi a hera bolter...
Na Alto Vista homber a keda herida cu kap na cabez despues di pelea
Algo pasa di 7or di anochi dos patruya di Noord a ser dirigi na un cas na Alto Vista. A drenta informacion cu tin un...


text:
Daphne Lejuez:
ORANJESTAD (AAN): Segun Daphne Lejuez di Partido MEP, envez di aumenta salario minimo sin base legal na un forma retroactivo y sin consulta SER (Sociaal Economische Raad) manera ley ta prescribi (cu por cierto a duna un conseho negativo na 2016), y sin motivacion economico mirando cu por papia di un deflacion y un crecemento economico negativo di -0.5% na 2015 y -0.2% na 2016 segun e Outlook economico di Banco Central, lo no tabata mihor pa enfoca na baha costo di bida unda cu por a duna contenido real na un alivio financiero pa nos hendenan?
Aruba ta den un recesion economico y aumentando gastonan pa e dunador di trabao lo hustamente hiba na aumento di “cost of doing business” y consecuentemente na aumento di costo di bida mirando cu nan tambe lo no por absorba e aumento aki y lo pasa e costo pa e consumidor.
Otro resultado lo ta tambe cu aumentando e costo di haci negoshi lo no promove creacion di cuponan di trabao.
Partido MEP ta propone pa enfoca riba solucionnan sostenibel pa reduci e costo di bida manera entre otro:
- Introduccion di un control mas riguroso y confiabel di prijsnan di productonan di prome necesidad;
• Ampliacion di e canasta basico;
• Explora importacion for di region y Latino America di productonan di calidad y na un mihor prijs;
• Stimula agricultura, cria y pesca, y comercialisa esaki pa asina baha e dependencia di importacion di cierto berdura, carni y cuminda di lama;
• Explora e posibilidad di importa gasolin di paisnan den region, caminda prijs di gasolin ta mucho mas abao cu aki na Aruba;
• Explora formanan di energia alternativo cu lo reduci gastonan di awa y coriente inmediatamente pa e consumidor;
• y varios otro solucion mas cu lo keda publica den nos programa cu lo wordo comparti a termino corto.
Nos hendenan mester wordo yuda cu solucionnan sostenibel pa por hiba un bida digno y no wordo manipula cu un aumento di kisas 33,50 florin (menos di $20) pa luna mientras e costo di bida y medidanan ta sigui aumenta.
Nos kier wak un alivio financiero real, nos kier wak un Cambio, y si duna nos di partido MEP e oportunidad, nos lo traha duro pa logra esaki!


text:
Medellín
Nos sede ta lokalisá na Medellín, kapital di departamento di Antioquia, su adrès ta Calle 12 No. 39–60.
Telfòn: (57) (4) 268 8000
Medellín ta e segundo siudat mas importante di Colombia, e ta destaká komo un dje prinsipal sentronan kultural dje pais. Tamben ta sede di importante festivalnan di amplia trayektoria i rekonosimento na nivel lokal, nashonal i internashonal. Asina mes ta sobresalí pa aktividatnan akadémiko, sientífiko i kultural, algun di universidatnan kolombiano mas importante tin su sede den e siudat aki.
Nos sede na Medellín ta konta ku tur e rekursonan teknológiko, físiko i humano, pa realisá tratamentunan di baha, media i komplehidat haltu ku un standard grandi na nivel mundial.
E sede aki, tambe ta atendé e otro siudatnan ku ta forma e “Área Metropolitana”, asina komo pashèntnan internashonal ku ta yega, spesialmente, di Islanan di Karibe, Estádos Unídos, Sentro Amérika i Ouropa.


text:
Dialuna ultimo, a trata e caso di Sugail “Suki” Croes, den cual Corte a haya cu no tin suficiente motibo pa pone e docente bou guia profesional. Esaki ta relaciona cu e forma con e docente a trata un alumno y su tata. E docente a entama un caso den
Day: July 4, 2017
Sumamente orguyoso Hospital ta di e logro aki Un total di 4 nurse a specialisa den neurologia
Torneo ahedres “Leonardo Carter Memorial” fin di e siman aki
Ta awor mester di gobernantenan macho: Hulanda lo saca e stèker financiero fo’i stopcontact
OBID y ATA a uni forsa pa yama Disney Fantasy bon bini y hiba su pasaheronan den Caya Grandi
Evelyn Wever-Croes (MEP): Aruba ta den shock p’e tragedia di diamars na Boegoeroei
Palabra di condolencia na famianan di e victima Lider di MEP Evelyn Wever-Croes atrabes di un grabacion, a manda palabranan di condolencia y convivencia p’e famianan di e victimanan di e tragedia diamars ultimo na Boegoeroei. "Mi palabra di condolencia y convivencia ta bay na famianan di e victimanan. Mi ta spera
Prome Minister Eman masha satisfecho cu partnership entre Universidad Aruba cu KU Leuven
Minister mr. drs. Arthur Dowers contento con departamentonan ta sostene otro – Ministerio Publico a haci un bunita gesto na KIA
Ministerio Publico Aruba, den cooperacion cu Terry Gumbs, coordinador di Educacion y Formacion pa detenidonan na KIA, a entrega un gesto di gran nificacion pa Korektie Instituut Aruba (KIA). No ta un secreto cu Ministerio Publico y KIA ta coopera cu otro, awor tambe den forma simbolico. KIA a keda masha
Minister di Husticia, mr. drs. Arthur Dowers a propone cambio di ley na Parlamento –Cambionan den ley ta pa garantisa mas siguridad
Minister di Salud Publico, Cuido di Nos Grandinan y Deporte, Dr. Carlos “Alex” Schwengle – Pa prome biaha a organisa curso di Neurologia na Aruba
Recientemente nos hospital a celebra e logro di 4 nurse cu a logra nan diploma den e trayecto di specialisacion den neurologia bou guia di vrije Universiteit van Amsterdam Academie. Hunto cu Vrije Universiteit van Amsterdam Academie, pa añanan caba tin trayectonan di specialisacion, super specialisacion di nursenan aki na Aruba,


text:
Pos Abou – Diaranson mainta den careda di 9:45 un boksmento cu hende herida a sosode altura di Fantastic Garden na Bushiri.
Polis di trafico y ambulance a wordo pidi na e sitio.
Na e sitio nos a compronde cu e Mercedes-Benz suv a bay bira na su man robes, pero no a duna preferencia na e Toyota Yaris yegando cerca. Di e manera eynan e ta dal frontal contra e Yaris.
Chauffeur di e Yaris ta esun cu a haya mas sla y despues cu personal di ambulance a prepare nan a sali direccion Hospitaal cu e victima.


text:
Prome Minister Mike Eman ta informa cu e popular programa Luz den Bario ta sigui. Aunke cu tabatin algun siman di pauze, por bisa cu e progama ta sigui e siman aki ainda.
Programa Luz den Bario ta un iniciativa di Prome Minister Mike Eman despues cu el a bishita barionan durante su prome Gobierno.
Prome cu esey tambe y a scucha cu un di e principal preocupacionnan di e habitantenan t’e falta di luz den hopi bario rond Aruba.
Prome Minister Eman a crea un programa cu yama Luz den Bario, den cual el a haya cooperacion di su coleganan Ministernan Benny Sevinger y Mike de Meza.
Bou di e programa ey hopi bario a wordo ilumina for di 2012 bin’riba. A bay mas leu. NV ELMAR a dicidi hunto cu su principal accionista cu ta Gobierno pa dal un stap mas aleu. Mirando e maneho di Gabinete Mike Eman II pa crea un Aruba mas berde, sostenibel den diferente sector, a dicidi di yega na un acuerdo cu Philips pa cambia tur e luznan convencional di caya pa luznan LED.
Prome Minister Eman a splica cu e luznan LED no solamente ta cuadra cu e maneho berde di su Gabinete, e ta hopi eficiente pa loke ta consumo di energia cu ta nifica cu e lo baha e gastonan di Gobierno.
“Nos a pensa di mantene e presupuesto reserva pa pago di gastonan di iluminacion na ELMAR. Loke nos ta spaar ta bay pa crea mas puntonan di iluminacion den barionan cu nunca a conoce luz di caya y di e forma aki nos ta mehora e calidad di bida di nos ciudadanonan cu ta sinti nan mes mas sigur.”
ELMAR mientrastanto ta practicamente cla pa cambia e 9 mil luznan di caya convencional pa luz LED. Nan a cumpra adicionalmente mas cu 3 mil luz LED cu ta bay wordo uza den barionan cu no tin luz, principalmente barionan cu hopi cas.
E lo yuda e habitantenan tambe baha nan consumo di coriente, dor cu nan no mester laga luz di cas sendi anochi mas.
E experiencia te awor ta cu e luznan aki ta hopi briyante y ta brinda claridad na un area mas grandi cu e luznan convencional.
Hopi bario nobo a wordo crea den ultimo añanan y e infrastructura ta algo cu a lubida riba dje. Pesey desde prome Gabinete Mike Eman a concentra pa drecha e situacion aki. Hopi bario a haya iluminacion y falta mas.
“Nos no a lubida riba esnan cu falta ainda. E iluminacion ta bay yega den tur bario. Nos ta traha cu un schedule cu ayudo di ELMAR y di e forma aki nos a logra cu rond Aruba a bin ta poniendo puntonan di iluminacion nobo.
E programa ta sigui, pasobra mi no lo descansa te ora cu tur bario di Aruba tin un bon iluminacion di caya,” Mike Eman ta bisa.
E siman aki lo instala luz di caya nobo den e bario nobo di Topaz na Noord. Habitantenan di otro barionan keda pendiente, pasobra serca boso tambe e luznan LED di caya lo yega.


text:
Teaser tekst:
Pèrmit – pa yuda empresario riba kaminda! Ban basa nos mes riba e pensamentu ku e aña nobo ta trese kuné oportunidatnan nobo pa empresario. Den e kuadro ei ta nesesario pa guia e empresario nobo riba e kaminda pa logra lanta un negoshi di su mes. Un di e promé kosnan ku kualke empresario mester hasi ta regla su asuntunan na drechi. Lanta e empresa, determiná su metanan i registrá esaki na Kámara di Komèrsio. Ku e number di registrashon di KvK e empresa ya ta haña un status mas ofisial.


text:
ORANJESTAD(AAN)—Durante e dianan di Pasco cuminsando desde 24 di december pa 6or di mainta te cu 27 di december 6or di mainta Departamento di Emergencia a atende 300 pashent di cual 47 pashent a ser admiti den nos Hospital. Departamento di Emergencia tabata bastante ocupa, pero tabata prepara pa esaki. E averahe di ‘wachttijd’ tabata 37 minuut.
E edad di pashent cu a acudi na departemento di Emergencia a varia entre baby pa 108 aña. E tres motibonan mas grandi pa acudi na nos departamento di Emergencia tabata kehonan di griep, di stoma y kehonan cardial, esta di curason.
Tabatin 182 pashent, esta 60% di e 300 pashent cu kehonan un dokter di cas por a atende cu ne. P’esey ta conseha pueblo pa sintomanan comun durante dianan di fiesta acudi cerca bo dokter di cas. Si e dokter di cas no ta disponibel por pasa na dokter di warda of Huisartsenpost. Huisartsenpost lo ta habri dia 30 y 31 di december 2017 y 1 di januari mescos cu e orario durante weekend cual ta di 9or di mainta te 1or di merdia y 6or di atardi te 10or di anochi.
Hospital tambe ta informa cu ta brinda un orario di bishita mas flexibel durante fin di aña. Durante e cambio di aña por bishita bo ser keri di 11pm pa 1 am y riba dia 1 di januari 2018 lo tin un orario di bishita extenso entre 11.30 di mainta te cu 8or di anochi. Esaki ta cu excepcion di e departamento di ICU/ CCU, PAAZ, departamento di Maternidad y departamento di Mucha.
Otro dianan por bishita bo ser keri durante e orario nobo di bishita cual ta di 11.30am pa 1pm y di 3pm pa 8pm. Esaki tambe cu excepcion di e departamento di ICU/CCU, PAAZ, departamento di Maternidad y departamento di Mucha y Stroke Unit.
Durante e ultimo dianan di 2017 celebrando fin di aña departamento di Emergencia ta pidi un y tur pa bay poco poco riba caminda pa asina evita peliger, evita consumo di alcohol excesivo y no stuur si bo a consumi alcohol. Tambe sea hopi cauteloso cu vuurwerk, protehando bo mes y otro.
Hunta di Directiva, staf y personal di Hospital kier a desea Aruba henter un feliz aña 2018 unda cu salud y amor ta reina como meta principal.


text:
Diasabra mainta trempan e atletanan cu kier forma parti di e team di TK5 pa Corsou a presenta na Grape Field pa e prome training.
Aaron Jacobs a splica nan bon cla kico tur ta spera di cada uno cu a cuminsa train e dia mainta ey te cu dia 5 di augustus. Alberto Klabér a bisa tambe cu esaki ta e prome training y cu lo scoge e team dia 5 di Augustus p’asina por sigui train cu e team di 5 of 6 atleta.
Nos kier tin e miho team posibel p’asina ta bon prepara pa enfrenta Corsou y e demas paisnan.
Despues di Corsou lo haci un evualacion di e team pa e TK5 di Surinam na luna di februari 2018. Mester mira tur esnan cu curason grandi di cerca p’asina por train duro pa Corsou.
Training nunca ta facil, specialmente ora ta papia di training den aire liber. No ta conoci ainda si lo bay forma team di Cadet y Junior pa ambos evento.
Un cos si ta sigur cu nos ta bay train duro pa Corsou, pasobra nos a perde e titulo dos biaha caba y nos kier gana esaki e aña aki. Pa nos por logra esaki, nos mester un bon team y nos mester cuminsa prepara for di awor aki caba.


text:
Kada un bestia tin e nesesidat di sierto kuido médiko, prevenshon pa evitá ku nan ta bira malu. Prevenshon pa mantené nan mas salú ku ta posibel. Nos ta buta e kosnan básiko bou di otro.
Pushi i yu di pushi:
- Deshasí di bichi na e edat di 4-6 i 8 siman despues kada 3 luna
- Karpata/pruga dependiendo di ki produkto bo ta hasi uzo di dje, wak kiko ta preskribí riba e paki
- Pasa angua na edat di 6 i 9 siman despues tur aña
- Chip pa registrá i registrashon den e base di dato
- Sterilisá/kapa na edat di 3-6 luna
- Kontrolá ku regularidat e djentenan pa evitá problema
- Peña i skeiru ku regularidat pa evitá problema ku e lana
- Sòru pa e kuminda adekuá ku ta kumpli ku e nesesidatnan di bo pushi pa loke ta trata su nutrishon i edat
- Sòru pa material kaminda e por sleip su uñanan
- Un baki pa e hasi su sushi limpi i un ambiente limpi
Kachó i yu di kachó:
- Deshasí di bichi na edat di 2-4-6-8 siman despues te ku su di 6 luna tur luna. Despues di 6 luna 4 bia pa aña
- Bichi di kurason 1x pa luna
- Pruga, karpata i pieu, dependiendo di kua produkto bo ta uza sea tur siman, tur luna òf un bia kada 3 luna
- Pasa angua na edat di 6-9 i 12 siman, despues ora nan tin 12 luna un angua kòktel grandi, na edat di 2 i 3 aña kòktel chikí, ku 4 aña kòktel grandi atrobe anto asina ta kontinuá
- Rabies for di ora nan tin 12 siman, òf 30 dia promé ku nan bai eksterior. Kòrsou no tin kaso di rabies pues e no ta nesesario pa pasa angua kontra di dje ku eksepshon ora bo ke bai eksterior ku nan. Pa otro pais wak e lokual ku kada lugá ta eksihí.
- Kennelhoest (malesa di tosamentu di kachó) 1x pa aña, solamente si e kachó ta bai keda na un hotèl pa kachó, training, show òf ku e ta bai Sali ku servisionan di keiru ku kachó
- Sòru pa chip e pa registrashon i registr’é den e base di registrashon.
- Sterilisá/kapa na edat di 6 luna
- Problemanan di kueru manera algun lugá bashí sin lana òf kaska semper akudí na un veterinario pa kontrolá si por tin parasit ku mester di tratamentu
- Kontrolá e djentenan ku regularidat pa wak si tin piedra i laga kita esaki na tempu
- Vigilá e uñanan i (laga) kòrta nan si nan ta muchu largu
- Ku regularidat peña, kòrta/ piki (pluma) e lana ta evitá kònòpi i problemanan ku e kueru
- Laba ku shampu 2 bia pa aña, despues di landa den awa salu hawa ku awa zut
- Sòru pa kuminda adekuá ku ta kumpli kompletamente ku e nesesidat di nutrishon teniendo kuenta ku edat di e kachó
- Sòru pa sombra durante dia i un lugá pa skonde pa áwaseru
- Kontrolá su banchi ku regularidat pa e no ta muchu pèrtá
- Ambiente limpi sin pupu di kachó
Kabai i buriku:
- 1x pa aña pasa angua kontra di tétano
- Sí ta trata di grupo den stal i/òf di partisipashon na kompetensia 1x pa aña mester pasa angua kontra di equine influenza
- Smet tin ku atendé ku su patanan kada 5 siman
- Kontrolá djente i veila djente 1x pa aña
- Deshasí di bichi 1 bia pa aña ku un kombinashon di remedi konteniendo Praziquantel kada 3 luna mester hasi un saminashon di su sushi na servisio veterinario (kosto ta mas o ménos fl. 5,00). Si bo tin bo kabainan huntu ku bo burikunan ta di suma importansia pa mantené bo na e skema di deshasí di bichi pa e buriku pasobra ta importante pa evitá e bichinan di pulmon ku buriku ta karga kuné. E bichinan aki ta sumamente peligroso pa kabai. E buriku tin ku haña tratamentu kontra di bichi kada 3 luna.
- Sòru pa kuminda adekuá ku ta kumpli ku su nesesidat total pa un kabai/buriku.
- Sòru pa sufisiente sombra den dia i un ambiente limpi
Lora i otro para:
- Bichi. Lora i otro para tambe por tin problema ku bichi, ta bon pa laga kontrolá nan sushi 1-2 bia pa aña bou di un mikroskop.
- parasit di kueru. Ku regularidat paranan sa tin problema ku e parasitnan aki. Si bo ripara ku bo para tin sierto karakterístikanan ta bon pa bishita un veterinario, manera: intrankilidat, grawatá hopi, piki den e plumanan, plumanan mahos riba e kabes, plumanan ku ta kai, plumanan ku no ta krese, pik di kalki, kalki na e patanan, manera wiriwiri shinishi rondó di e pik, ta zona manera e tin sleim, hers, sakudí ku kabes i kansá
- Vigilá e uñanan i kòrta esakinan si ta nesesario. Sòru pa tin material pa e para mes sleip uña i pik.
- Duna e paranan tur dia un posibilidat pa nan por baña
- Duna nan kuminda adekuá pa nan tin un variashon salú den forma di kuminda seku i fruta i berdura fresku.
- Sòru pa sufisiente sombra i un ambiente limpi
Konènchi:
- Riba tera firme mester pasa angua 1 bia pa aña kontra di VHD i Myxomatose.
- Kontrolá ku regularidat si nan tin pruga i otro tipo di parasit. Paga bon tinu ku produktonan kontra di plaga serka kachó i pushi NO ta bon pa konènchi.
- Kontrolá e djentenan tur luna si nan ta krese skeins, si esaki ta e kaso laga un veterinario kòrta nan
- kòrta e uñanan ku regularidat
- Kuminda riku na fibra, hoi, kuminda bèrdè adekuá i sufisiente movishon ta evitá problemanan ku tripa
- Sòru pa sombra den dia i un ambiente limpi
©Rescueracao, translation Denice Bezemer. Gradesido na yudansa di Tamara Nuijten, Tineke Alberts, Miriam Bleeker
Like us @ Facebook


text:
TOPICO PRINCIPAL | KICO BIJBEL TA BISA TOCANTE BIDA Y MORTO?
Un Pregunta Cu Ta Interesa Hopi Hende
HENDE tin diferente punto di bista tocante bida y morto. Algun ta pensa cu despues di morto nan ta sigui biba, podise den un otro forma of otro caminda. Tin hende ta pensa cu nan lo nace di nobo pa nan hiba un otro bida. Anto otronan ta pensa cu morto ta fin di tur cos.
Kisas bo tin bo mes pensamento riba e topico aki, dependiendo di e manera cu bo a lanta of di caminda bo ta biba. Como cu hende tin diferente opinion tocante kico ta sosode despues di morto, unda nos por haya informacion confiabel y corecto tocante e tema aki?
Pa hopi siglo, lidernan religioso a siña hende e doctrina cu alma ta inmortal. Casi tur religion principal, manera cristian, hindu, hudiu, moslim y otronan, ta kere den un alma inmortal cu ta sigui biba despues cu e curpa muri y cu ta pasa pa e region di spirito. Di otro banda, budistanan ta kere cu ora un hende nace di nobo varios biaha, e forsa, of energia mental, por alcansa un estado di felicidad total cu yama nirvana.
E doctrinanan aki ta pone mayoria di hende rond mundo kere cu morto ta hiba na un bida den un otro mundo. Pues pa hopi hende, morto ta un parti importante di e ciclo di bida cu, segun nan, ta parti di e boluntad di Dios. Pero kico Bijbel ta bisa tocante esaki? Sea asina bon di lesa e siguiente articulo. E contesta por sorprende bo.


text:
CAPITULO 17
‘O Profundidad di e Sabiduria di Dios!’
1, 2. Kico tawata Yehova su proposito pa e di shete dia, y con su sabiduria a ser poni na prueba na cuminsamento di e dia aki?
DESASTROSO! Humanidad, e coronacion glorioso di e di seis dia di creacion, a cai diripiente for di e nivel di mas halto te na esun di mas abou. Yehova a declara cu “tur loke el a traha”, incluyendo humanidad, “tawata masha bon.” (Genesis 1:31) Pero na cuminsamento di e di shete dia, Adam cu Eva a scohe pa e rebelion di Satanas. Nan a cai den pica, imperfeccion y morto.
2 Por a parce cu Yehova su proposito pa e di shete dia a bruha totalmente. E dia ei, mescos cu e seisnan prome cu ne, lo mester a dura miles di aña largo. Yehova a declar’e sagrado, y na final di e dia ei tera completo lo a bira un paradijs yena cu un famia di hende perfecto. (Genesis 1:28; 2:3) Pero con algo asina lo por a wordo realisa despues di e rebelion catastrofico? Ki medida Dios lo a tuma? E circunstancianan a pone Yehova su sabiduria na prueba di un manera dramatico—talbes esei tawata su prueba di mas grandi.
3, 4. (a) Pakico Yehova su reaccion riba e rebelion den Eden ta un ehempel asombroso di su sabiduria? (b) Segun cu nos ta studia e sabiduria di Yehova, humildad mester pone nos corda riba ki berdad?
3 Yehova a reacciona mesora. El a sentencia e rebeldenan den Eden, y na mes momento, el a duna un rayo di speransa di algo maraviyoso: su proposito pa resolve e dificultadnan cu a caba di cuminsa. (Genesis 3:15) Yehova su proposito di largo alcanse ta extende for di Eden atrabes di tur e miles di añanan di historia humano y sigui leu den futuro. E ta magnificamente simpel y toch asina profundo cu un lector di Bijbel lo por dedica henter su bida pa studi’e y medita riba dje, anto saca hopi beneficio. Ademas, e proposito di Yehova lo tin exito garantisa. Lo e pone fin na tur maldad, pica y morto, y lo e hiba hende fiel na perfeccion. Tur esaki lo tuma luga prome cu e di shete dia termina, di manera cu apesar di tur cos, Yehova lo a cumpli cu su proposito pa tera y pa humanidad exactamente segun su orario!
4 E sabiduria ei no ta yena nos cu un temor respetuoso? Apostel Pablo a sinti su mes impulsa pa skirbi: ‘O profundidad di e sabiduria di Dios!’ (Romanonan 11:33) Segun cu nos ta studia e varios aspectonan di e cualidad di Dios aki, humildad mester pone nos corda un berdad fundamental—di mas tanto cu nos por haya ta djis un idea masha superficial di Yehova su sabiduria infinito. (Job 26:14) Pa cuminsa, laga nos defini e cualidad asombroso aki.
Kico Ta Sabiduria Dibino
5, 6. Ki conexion tin entre conocemento y sabiduria, y con extenso e conocemento di Yehova ta?
5 Sabiduria no ta mescos cu conocemento. Un computer por warda un cantidad enorme di dato, ma nos no ta yama e aparato ei sabi. Toch, conocemento y sabiduria ta masha liga cu otro. (Proverbionan 10:14) Por ehempel, si bo mester di bon conseho riba con pa trata un problema serio di salu, lo bo consulta cu un hende cu casi no tin ningun conocemento di medicina? Claro cu no! Pues, conocemento exacto ta un parti integral di berdadero sabiduria.
6 Yehova ta e fuente inagotabel di conocemento. Como “Rei eterno”, ta e so a existi semper. (1 Timoteo 1:17) Y durante tur e tempo infinito ei, e tawata conciente di tur cos. Bijbel ta bisa: “No tin ningun criatura scondi pa su bista, ma tur cos ta habri y bisto dilanti di wowo di esun cu nos tin di aber cu ne.” (Hebreonan 4:13; Proverbionan 15:3) Como Creador, Yehova ta compronde perfectamente tur loke el a traha, y for di cuminsamento el a observa tur actividad humano. E ta examina cada curason humano, y nada no ta pas’e voorbij. (1 Cronicanan 28:9) Ya cu el a crea nos cu un boluntad liber, e ta keda masha contento ora e mira nos tuma decisionnan sabi den bida. Como “Tendedor di oracion”, e ta scucha un cantidad sin fin di oracion pareu! (Salmo 65:2, NW) Y ta mas cu claro cu Yehova tin un memoria perfecto.
7, 8. Con Yehova ta manifesta comprondemento, discernimento y sabiduria?
7 No ta conocemento so Yehova tin. Tambe e ta mira bon cla ki relacion cosnan tin cu otro y e cuadro completo cu e sin fin di detayenan ta forma. E ta evalua y husga, haciendo distincion entre loke ta bon y malo, entre loke ta importante y insignificante. Ademas, e ta wak mas aleu cu aparencia externo; e ta lesa curason mes. (1 Samuel 16:7) Pues, Yehova tin comprondemento y discernimento, cualidadnan superior na conocemento. Pero sabiduria ta di un grado mas halto ainda.
8 Sabiduria ta nifica aplica conocemento, discernimento y comprondemento pa produci e efecto desea. De echo, e nificacion literal di algun di e palabranan original di Bijbel traduci como “sabiduria” ta “trahamento eficas” of “sabiduria practico.” Pues e sabiduria di Yehova no ta djis algo teoretico, sino practico y eficas. Basando su mes riba su conocemento amplio y su comprondemento profundo, semper Yehova ta tuma e miho decisionnan posibel, y e ta realisa nan na e miho manera imaginabel. Esei ta berdadero sabiduria! Yehova ta demostra cu e siguiente declaracion di Hesus ta cierto: “Sabiduria ta wordo hustifica pa medio di su obranan.” (Mateo 11:19) E obranan di Yehova den henter universo ta duna testimonio poderoso di su sabiduria.
Evidencia di Sabiduria Dibino
9, 10. (a) Ki tipo di sabiduria Yehova ta demostra, y con el a manifest’e? (b) Con cel ta duna evidencia di Yehova su sabiduria?
9 Bo a yega di keda asombra pa e creatividad di un artesano cu ta traha cosnan bunita y cu ta funciona bon? E tipo di sabiduria cu e tin ta impresionante. (Exodo 31:1-3) E fuente mes di e sabiduria ei, y esun cu ta pose’e di e manera mas completo, ta Yehova. Rei David a bisa di dje: “Mi ta alaba bo, pasobra mi ta traha na un manera temerosamente maraviyoso; maraviyoso ta bo obranan, y mi alma sa esei masha bon.” (Salmo 139:14) En berdad, mas nos siña di e curpa humano, mas asombra nos ta keda di Yehova su sabiduria.
10 Pa ilustra esaki: Bo a cuminsa como un solo cel—forma pa un eicel di bo mama, fertilisa pa un zaadcel di bo tata. Mesora e prome cel ei a cuminsa dividi su mes y yega te rond di 100 biyon cel, loke un persona adulto ta consisti di dje. E celnan aki ta hopi chikito. Mas o menos 10.000 cel di un tamaño promedio ta pas riba cabes di un feneta. Toch, cada un di nan ta un creacion increiblemente asombroso, mucho mas complica cu cualkier mashin of fabrica cu hende a yega di traha. Cientificonan ta bisa cu un cel ta manera un stad rondona pa muraya—cu vigilancia na entrada y salida, cu un sistema di transportacion, red di comunicacion, planta di energia, fabrica, facilidadnan pa recycle y deshaci di sushi, mecanismo di defensa y asta un tipo di centro di control den su nucleo. Ademas, den cuestion di un par di ora e cel por traha un copia completo di su mes!
11, 12. (a) Kico ta pone e celnan den un embryo cuminsa asumi diferente funcion segun cu nan ta dividi, y con esaki ta harmonisa cu Salmo 139:16? (b) Ki caracteristica di e celebro humano ta indica cu nos ta ‘maraviyosamente traha’?
11 Claro cu no ta tur cel ta mescos. Segun cu e celnan di un embryo ta sigui dividi, nan ta asumi hopi diferente funcion. Algun ta bira cel di nervio; otronan cel di weso, di musculo, di sanger of di wowo. Tur e proceso di diferenciacion aki ta programa den e DNA, esta, e “biblioteca” di mapanan genetico di e cel. Ta interesante pa nota cu bou di inspiracion David a bisa Yehova: “Bo wowonan a mira mi substancia sin forma; . . . tur [“su partinan”, NW] tawata skirbi den bo buki.”—Salmo 139:16.
12 Algun parti di nos curpa ta sumamente complica. Tuma por ehempel e celebro humano. Tin hende ta yam’e e obheto mas complica cu a yega di ser descubri den universo. E ta contene rond di 100 mil miyon neuron, of cel di nervio—mes tanto cu e cantidad di streyanan den nos galaxia. Cada un di e celnan ei ta rama y establece miles di conexion cu otro cel. Cientificonan ta bisa cu e celebro humano por contene tur e informacion existente den tur biblioteca na mundo y cu talbes su capasidad di almacenahe no tin limite. Apesar di a studia e organo ‘maraviyosamente traha’ aki pa decadanan, cientificonan ta admiti cu kisas nunca nan lo por compronde completamente con e ta funciona.
13, 14. (a) Con fruminganan y otro criaturanan ta mustra cu nan ta ‘instintivamente sabi’, y kico esei ta siña nos tocante nos Creador? (b) Pakico nos por bisa cu creacionnan manera cas di haraña ta traha “cu sabiduria”?
13 Pero hende ta djis un ehempel di e sabiduria cu Yehova su creacion ta refleha. Salmo 104:24 ta bisa: “O SEÑOR, ki numeroso bo obranan ta! Cu sabiduria bo a traha tur; tera ta yen di loke bo a crea.” E sabiduria di Yehova ta bisto den henter e creacion rond di nos. Fruminga, por ehempel, ta “sumamente [of, “instintivamente”, NW] sabi.” (Proverbionan 30:24) En berdad, colonianan di fruminga ta hopi bon organisa. Algun colonia ta cria, proteha y alimenta nan mes di pispis, mescos cu hende ta cria tou di bestia. Tambe tin fruminganan cunukero; nan tin plantacion di beskem como “cultivo.” Tin hopi otro criaturanan cu a wordo diseña pa haci cosnan remarcabel riba instinto. Por ehempel, un muskita comun ta manera un acrobat den laira; e ta realisa hazañanan cu ni e avion di mas avansa cu hende a traha no por imita. Parhanan cu ta migra ta bula nan ruta siguiendo e posicion di streyanan; tambe nan ta orienta nan mes via e campo magnetico di tera of pa medio di un ke otro mapa interno. Biologonan ta pasa hopi aña ta studia comportacionnan sofistica cu a ser programa den e criaturanan aki. Ta hopi sabi mes e Programador dibino mester ta anto!
14 Cientificonan a siña hopi for di e sabiduria di Yehova manifesta den creacion. Tin asta un campo di ingenieria, biomimetica, cu ta purba imita e diseñonan den naturalesa. Por ehempel, kisas bo a yega di admira e bunitesa di un cas di haraña. Pero un ingeniero ta mir’e como un maraviya di diseño. Algun di su hilonan ta mustra fragil, pero na proporcion, nan ta mas fuerte cu staal, mas resistente cu e fibra den un chaleco antibala. Pa compronde con fuerte e ta, imagina bo un cas di haraña mes grandi cu un reda di un barco di pisca. Un cas di haraña asina lo ta capas pa para un avion di pasahero den pleno buelo! Si, Yehova a traha tur e cosnan ei “cu sabiduria.”
Sabiduria den Espacio Exterior
15, 16. (a) Ki evidencia shelo yen di streya ta duna di e sabiduria di Yehova? (b) Con Yehova su posicion como Comandante Supremo riba un inmenso cantidad di angel ta duna testimonio di e sabiduria di e Gran Administrador aki?
15 E sabiduria di Yehova ta bisto den su obranan den henter universo. E shelo yen di streya, cu nos a analisa extensamente den Capitulo 5, no ta plama con cu ta den espacio. Gracias na e sabiduria di Yehova su “leinan cu ta goberna shelo”, e firmamento ta masha bunita organisa den galaxianan, cada un cu su mes structura. E galaxianan den ‘cercania’ di otro ta forma troshi cu nan ta yama cluster, y combinacion di clusternan di galaxia ta forma supercluster. (Job 38:33, BPK) Nada straño anto cu Yehova ta yama e cuerponan celestial un “ehersito”! (Isaias 40:26) Ma tin un otro ehersito cu ta demostra e sabiduria di Yehova na un manera mas cla ainda.
16 Manera nos a siña den Capitulo 4, Dios tin e titulo di “Yehova di ehersitonan” pa motibo di su posicion como Comandante Supremo riba un ehersito enorme di miles di miyones di criatura spiritual. Esaki sin duda ta un muestra di Yehova su poder. Pero kico esei tin di aber cu su sabiduria? Pensa riba esaki: Yehova y Hesus nunca no ta para keto. (Huan 5:17) Ta logico anto cu e ministernan angelical di e Haltisimo tambe semper ta ocupa. Ademas nos tin cu corda cu nan ta superior na hende, sumamente inteligente y sumamente poderoso. (Hebreonan 1:7; 2:7) Toch, pa miles di miyones di aña caba Yehova ta manteniendo tur e angelnan ei felismente ocupa den un trabou cu ta duna satisfaccion den cua nan ta ‘ehecuta su palabra’ y ‘haci su boluntad.’ (Salmo 103:20, 21) E sabiduria di e Gran Administrador aki lo mester ta sumamente asombroso!
“E Unico Dios Sabi”
17, 18. Pakico Bijbel ta bisa cu Yehova ta “e unico Dios sabi”, y dicon su sabiduria mester yena nos cu un temor respetuoso p’e?
17 En bista di e evidencia ei, ta algo straño cu Bijbel ta mustra cu e sabiduria di Yehova ta supremo? Por ehempel, e ta bisa cu Yehova ta “e unico Dios sabi.” (Romanonan 16:27) Ta Yehova so ta posee sabiduria den e sentido absoluto. E ta e fuente di tur berdadero sabiduria. (Proverbionan 2:6) Pa e motibo ei Hesus, aunke e ta e criatura mas sabi di Yehova, no a depende riba su mes sabiduria sino a papia manera su Tata a mand’e.—Huan 12:48-50.
18 Tuma nota con apostel Pablo a destaca e sabiduria di Yehova como algo unico: “O profundidad di e rikesanan, tanto di e sabiduria como di e conocemento di Dios! Ki inscudriñabel su huicionan ta y insondabel su camindanan!” (Romanonan 11:33) Door di cuminsa e versiculo aki cu e sclamacion “O”, Pablo a demostra un emocion fuerte—den e caso aki, un temor respetuoso. E palabra Griego cu el a scohe pa “profundidad” ta estrechamente liga cu e palabra pa “abismo.” Pesei, su palabranan ta lanta un cuadro mental bibo. Ora nos medita riba e sabiduria di Yehova, ta como si fuera nos ta contempla un abismo sin limite y sin fondo; un area asina profundo y asina enorme cu nos no por ni capta con inmenso e ta, mucho menos ainda definie of describie en detaye. (Salmo 92:5) Esei no ta un pensamento cu mester inspira humildad den nos?
19, 20. (a) Pakico aguila ta un simbolo apropiado di sabiduria dibino? (b) Con Yehova a demostra cu e ta capas pa wak den futuro?
19 Yehova ta “e unico Dios sabi” den un sentido mas: Ta e so ta capas pa wak den futuro. Corda cu Yehova ta uza aguila cu su bon bista como simbolo di su sabiduria. Un aguila di oro ta pisa apenas cinco kilo, pero su wowonan ta mas grandi cu esnan di un homber adulto. Bista di e aguila aki ta dje skerpi ei cu e por mira un victima chikito for di un haltura di varios shen meter, kisas asta for di mas cu un kilometer leu! Yehova mes a yega di bisa di e parha aki: “Su wowonan ta mira . . . djaleu.” (Job 39:29) Den e mesun sentido, Yehova por wak ‘leu’ den futuro!
20 Tin hopi prueba di esaki den Bijbel. E ta contene cientos di profecia, of historia skirbi di antemano. E resultado di guera, e subida y caida di potencianan mundial, y asta e strategianan spesifico di algun comandante militar, tur tawata profetisa den Bijbel—den algun caso, cientos di aña delanta.—Isaias 44:25–45:4; Daniel 8:2-8, 20-22.
21, 22. (a) Pakico no tin base pa conclui cu Yehova a premira tur decision cu lo bo tuma den bida? Ilustra. (b) Con nos por sa cu e sabiduria di Yehova no ta indiferente of sin sintimento?
21 Pero esaki ta nifica cu Dios a premira caba ki decision lo bo tuma den bida? Algun hende cu ta defende e doctrina di predestinacion ta insisti cu ta asina. Sinembargo, e idea ei realmente ta debilita e sabiduria di Yehova, pasobra e ta implica cu Yehova no por controla su capasidad pa wak den futuro. Pa ilustra: Si bo tin un stem sumamente bunita pa canta, esei ta nifica cu bo ta obliga pa canta tur ora bai? No, toch? Esei ta zona absurdo! Mescos tambe, Yehova tin e capasidad pa sa kico lo pasa den futuro, pero e no ta uza e capasidad ei tur ora. Di otro manera esei lo por mishi cu nos boluntad liber, un don precioso cu hamas Yehova lo kita for di nos.—Deuteronomio 30:19, 20.
22 Piyo ainda, e idea so di predestinacion lo duna e sabiduria di Yehova un toke indiferente, sin amor, sintimento of compasion. Pero esaki ta leu for di berdad! Bijbel ta siña nos cu Yehova ta “sabi di curason.” (Job 9:4) No cu e tin un curason literal, pero hopi bes Bijbel ta uza e termino ei pa referi na loke nos ta di paden, cu ta inclui motivacion y sintimentonan, manera amor. Pues, e sabiduria di Yehova, mescos cu su otro cualidadnan, ta domina pa amor.—1 Huan 4:8.
23. Kico e superioridad di e sabiduria di Yehova mester impulsa nos pa haci?
23 Manera bo por spera, e sabiduria di Yehova ta perfectamente confiabel. E ta asina superior na nos sabiduria cu e Palabra di Dios ta haci e siguiente apelacion amoroso na nos: “Confia den SEÑOR cu henter bo curason, y no depende riba bo mes comprondemento. Den tur bo camindanan reconoc’e, y e lo dirigi bo bereanan.” (Proverbionan 3:5, 6) Awor, laga nos profundisa den Yehova su sabiduria pa asina nos por hala mas serca nos Dios infinitamente sabi.


text:
ORANJESTAD (AAN): No ta tur biaha cu un pagara worde cendi, esey ta significa, alegria sin recuerdo.
E pagara di DIARIO di e aña aki, ta un di nan cu sigur pa un rato a trece su alegria cu nos a logra di cera un otro aña, pero di e otro banda e tabata tin su momento di tristesa, recordado cu nos estimado SR. Jossy Mansur, e aña aki, no tey manera tur aña, pa cera e aña cu nos.
Bo por a sinti e bashi aki y a opta pa respet di e fayecimento di Sr. Jossy Mansur, nos no ta haya un dande e aña aki. Porcierto ta bon pahaci un remarke chikito, cu ariba un di e potretnan cu a worde saca di e front di DIARIO, tabata aun un rayo di solo cu a sali for di den e nubianan y a bin directamente ariba e sign di DIARIO, cu tin dilant di nos edificio.
Prome cu e pagara a worde cendi, señora Nuhad Mansur a tene un discurso pa esnan cu por tabata presente, ya cu tabata tin otro ariba caya trahando y otronan cu mester subi mas laat den atardi y a expresa, cu 2017, DIARIO a logra di bolbe ta e corant number 1 di Aruba y tur esey ta danki na un y tur cu diariamente, ta pone hopi esfuerzo, pa asina brinda nos lectornan, cu e miho noticia posible.
Tambe señora Nuhad Mansur a menciona, cu pa 2018, DIARIO ta bay mira diferente cambio, den e forma faborable y cu sigur na final di aña 2018, esaki lo trece hopi alegria pa tur e empleadonan di DIARIO.
Cu esaki nos tur y DIARIO ta manda palabranan di hopi exito na cada un di nos lectornan, nos comerciantenan cu ta kere den e matutino, na nos gobernantenan y na tur esnan cu sa cu DIARIO, ta e corant number 1 di Aruba y cu Todopoderoso drama hopi bendicion ariba cada un di boso durante di henter e 2018.


text:
Den Haag - Awe ta hasi eksaktamente 70 aña pasa ku Nashon nan Uní a deklará 10 desèmber dia di Derechonan Humano.Un dia ku nos mester para ketu komo pais i reflehá si realmente despues di 70 aña nos logra esaki.
E tema e aña aki “let”s stand up for equality , justice and human dignity”. Den kuadro di esaki awe mi persona a entregá un amienda huntu ku mi frakshon di MAN na griffier di parlamento di Kòrsou ku lo manda esaki na Raad van Advies, di e Verguninglandsverordening 1949 unda tambe for 70 aña pasa te ku awe mester pidi pèrmit na gobièrnu pa hende muhé por traha den establesimentunan manera restorant, koffiehuizen etc. Algu ku ta kontra di nos Areglo di Estado artíkulo 3 ku ta e base di anti-diskriminashon. E Vergunningslandsverordening su artíkulo 53 insiso 1 ta un diskriminashon direkto kontra di hende muhé.
Esaki ta bai kontra di tur Tratadonan Internashonal nan manera artíkulo 14 EVRM i artíkulo 26 BUPO. Tur siman ta sali den korant unda gobièrnu, den aña 2017, ainda mester duna pèrmit pa hende muhé por laborá den e establesimentunan aki ariba menshoná. Den korantnan tur siman ta publiká e pèrmitnan di establesimentunan aki i ta hasi menshon ku gobièrnu ta duna e establesimentu pèrmit pa tin “vrouwelijke bediening” òf “hende muhé lo sirbi e klientela”.
Segun e Memorie van Toelichting di e Lei aki ta menshoná ku e pidimentu di pèrmit pa hende muhé ta nesesario pa evitá aktonan no deseá. E lei ta bisa tambe ku si akaso no kumpli ku pidimentu di e pèrmit aki tin un kastigu di prisòn di máksimo 4 aña òf un but di máksimo 5000 florin.
Esaki ta algu inaseptabel pa mi persona mirando ku igualdat ta un di e fundeshinan di e pais aki i di Partido MAN ,sin lubidá e dignidat di e hende muhé pa por laborá ta den man di gobièrnu. E amienda aki di artíkulo 53 di e Vergunningslandsverordening ta proponé pa eliminá “vrouwelijke bedening” pa solamente “minderjarigen” ku ta den e kaso aki lo por ta hende muhé òf hende hòmber sin ku mester pidi pèrmit spesífiko pa hende muhé, esaki ta igualdat.
Mesora a kambia tambe den artíkulo 53 e formulashon hurídiko di pa bou di 18 aña pa menor di edat “minderjarigen”manera esaki ta deskribí den nos Burgelijke Wetboek artikulo 1:233 i asina sigurá huridikamente korektamente ku nos menornan di edat ta keda protehá. Pa logra e kambio aki di lei aki ku ta kontra di #igualdat i dignidat di hende muhé , mi ke yama Abogado Mirto Murray masha danki ku e yudansa ku ela dunami pa ku e trayekto aki.
Asina aki Frakshon di MAN tambe ta kontribuí den #igualdat entre hende hòmber i hende muhé den e pais aki“let”s stand up for equality , justice and human dignity”.


text:
Diaranson awo den Compleho Deportivo Franklyn Bareño na Piedra Plat lo tuma luga un wega internacional di Damas ora cu e team campeon di Aruba, esta Sv Britannia Slenda enfrenta e team campeon universitario, esta Barry University.
E wega lo cuminsa pa exactamente 6’or y mey di atardi y lo wordo dirigi pa refreenan internacional. Sv Britannia Splenda ta e campeonnan indiscutibel di Aruba y sigur e team di Piedra Plat / Paradera ta bon prepara pa enfrenta e team Mericano.
E team di Barry University ta di vacacion akinan na Aruba y ta probecha e momento pa keda den condicion y di e forma aki a busca un wega contra di Sv Britannia Splenda.
Actualmente e seleccion di Aruba Damas U-17 ta den preparacion pa cuminsa hunga eliminatorio pa mundial y esaki ta un bon oportunidad pa algun di nos hungadornan midi forsa contra di un team di nivel halt. Entrada lo ta completamente gratis y bar y cushina lo ta bon surti. Un invitacion ta bay na tur fanatico di bon futbol pa bin apoya nos mucha muhenan den nan compromiso serio awe diaranson den C.D. Franklyn Bareño na Piedra Plat.


text:
Na Aruba tambe, e Venezolano residencia, pero tambe e turista, a presenta pa vota contra di e constituyente di Presidente Nicolas Maduro.
Confirmando cu na Aruba tambe, e Venezolanonan kier un cambio politico na nan pais. E pregunta cu tin awe, con Gobierno di Nicolas Maduro lo acepta resultado di e plebescito, cu adelanta el a bisa cu e no tin ningun base legal, cu otro palabra e ta ilegal.
Gobierno di Maduro a califica cu esaki a bira un consulto pa cu proximo eleccion.
For di 8 or di mainta caba e Venezolanonan residencia na Aruba a acudi na Cas di Cultura pa participa n’e plebescito, un Consulta Popular, pa contesta 3 pregunta clave.
E Consulta aki a tuma lugar rond mundo, unda cu por tin Venezolano ta biba. Siguiendo noticianan mundo, por conclui cu e pueblo kier un cambio y bolbe bek na democracia, unda a cuminsa na demanda eleccion liber.
E resultado di ayera na Aruba lo wordo manda p’esnan responsabel na Venezuela y asina e por wordo considera e mensahe como e deseo di e pueblo. Si esaki lo wordo respeta no ta conoci. Mescos tin cu ta contra e Presidente actual, tin tambe otronan cu ta na fabor.
Opinion general ta cu maske cu pueblo Venezolano a vota pa cambio, nada lo cambia cu Presidente Nicolas Maduro na mando. E siguiente pregunta ta: Y awor kico?


text:
Durante e siman cu a pasa Flex Team a tene vigilancia y control na diferente parti di Aruba.
Na momento cu a topa acumulacion di grupo (samenscholing) na altura di luganan conoci manera Manuelito’s, Circle K, Hotel Bacarat, casnan di pueblo na Noord, madiki, casnan di pueblo na Seroe Patrishi, esaki ta wordo atendi cu mannan fuerte.
Localidadnan manera Lekker, De Olde Molen, y Cas Casuela a wordo controla y a pecura cu despues di e orario di cierre tur hende a bay cas mas lihe posibel.
Samenscholing na Eagle Beach:
Tur e gruponan cu durante oranan di anochi tabata para na altura di Eagle Beach, y kendenan tabata uza bebidanan alcoholico den combinacion cu musica duro a wordo atendi y manda for di e sitio. Y esnan riba cualnan tabatin algun tipo di sospecho a wordo controla. Esaki pasobra e gruponan tabata keda por ehempel diadomingo te den oranan laat di anochi ta scucha musica na volumen halto. Ta tolera musica na un volumen abou te cu 11’or di anochi.
Grupo na The Village
Tur e gruponan cu durante oranan di anochi tabata riba e parkeerplaats na The Village, y esnan cu tabata bebiendo bebida alcoholico a wordo atendi y cori for di e sitio. Aki tambe esnan cu nan tabatin algun sospecho riba nan a wordo controla.
Control Carubbean festival
Riba diahuebs 26 di october 2017 Polisnan a tene un control den binnenstad di San Nicolas entre 7’or y 10’or di anochi relaciona cu Carubbean Festival. Siman pasa a constata cu tabata hopi trankil y den caya tambe. Bou di un mata banda di Pacifico a controla algun mucha homber pero no a haya nada straño. Na altura di ex edificio di DOOV tambe a controla un grupo di hoben pero tampoco a haya algo straño riba nan.
Accion combina cu Atraco Team riba 27 di october
Hunto cu persona di AT y Atraco Team a drenta un cas na Dakota den Fijostraat en busca di un sospechoso. Riba etereno a haya diferente mata di marihuana. Esaki na wordo confisca na interes di investigacion y despues a wordo pasa pa departamento di droga.
Mas laat e sospechoso a wordo señala den bisindario di Mabon y el a keda aresta eynan.
Tambe a detene e homber DK pa buracheri. Esaki a sosode rond di 6.10 di mainta. E miembronan di Flexi Team a mira un mucha homber cu tabata mustra hopi bou influencia di alcohol. Tabata trata di DK y a dicidi di hibe warda na Shaba. Nan a sere te ora su buracheria pasa.
Spotcheck control:
A controla diferente auto y cantidadnan chikito di marihuana, cocaina, piedra, sker, cuchiuw, grinder a wordo haya y confisca.
Den e periodo en cuestion a tene 160 control.


text:
T.O.B. a sali grupo di Aña y cu premio Masa Campeon
Aruba a celebra Carnaval mahestuoso fin di siman ORANJESTAD(AAN)-- Aruba fin di siman bao di un calor inmenso a celebra Carnaval 63 na un manera...
Victimanan di desgracia na Paradera ayera dialuna marduga ta den situacion critico
ORANJESTAD(AAN): Dialuna marduga a sosode un accidente grandi na altura di Great Rich Restaurant na Paradera. Un auto lo a lora dilanti un otro,...
Hopi tabata esnan cu mester a haya ayudo pa refresca curpa
ORANJESTAD(AAN)—Durante parada di carnaval Diasabra y tambe diadomingo, e keho cu por a tende di carnavalistanan tabata e calor inmenso cu tabata haci sinembargo...
Carnaval Mahestuoso celebra fin di siman
Shannon Henriquez presidente di SMAC: Carnaval 63 tabata un exito ORANJESTAD(AAN): Durante fin di siman Aruba a celebra un carnaval mahestuoso, luhoso, colorido, yen di...
Grupo di aña y Masa Campeon T.O.B.
Resultado Carnaval 63 ORANJESTAD(AAN)-- Aki ta sigui resultado di hurado di paradanan di caranval di San Nicolas y Oranjestad combina, di fin di siman. Body Piece...
Ladron di mas estupido di Aruba a wordo deteni
Esaki a gana premio! ORANJESTAD (AAN): Man na cabez, un doño di Honda Fit a keda Diasabra madruga, ora el a bin descubri cu ladron...
Bashamento di bala atrobe na parti pafo di BaraBar
ORANJESTAD (AAN): Den careda di 3’or di marduga Polisnan di Oranjestad y tambe Santa Cruz cu Noord a ser manda cu urgencia den direccion...
Atracadornan na Montaña a bay cu un botin di botter di awa y iPhone
ORANJESTAD(AAN): Pa mas of menos 9’or di Diasabra anochi, Central di Polis a haya un yamada bisando cu na Montaña a tuma luga un...
MUSICA a anuncia e cancion como Roadmarch Campeon 2017
Emisoranan di radio a eligi "Rise of the dead" como e "Road Jam 2017" ORANJESTAD(AAN): Tanto Canal 90 FM, siendo e radio mas bieu awor...


text:
Sindicatonan di gobierno a reuni den POVA
ORANJESTAD (AAN) – Diahuebs mainta tabata tin un encuentro na POVA, di tur e sindicatonan cu ta representa gobierno manera SPA, Sindicato di Bombero, Sindicato di Douane, y TOPA, den cual a discuti tocante e tema di bashi premie y gelijkbedrag cu a wordo kita for di e pensionadonan.
Adhunto e carta cu e participantenan den e encuentro aki a manda pa Gobierno. Den dje e sindicatonan ta pidi gobierno pa e decision desastroso aki wordo elimina inmediatamente.


text:
E aña aki Aruba Bank a aporta na e eleccion di Reina di EPI, unda cu tabatin e tema di Egipto. Un biaha mas Aruba Bank ta aporta na e cultura di Aruba y e biaha aki tabata Carnaval 64.
EPI a acerca Aruba Bank pa sponsor pa asina por a organisa e eleccion di Reina. Aruba Bank ta contento di por a aporta cu e studiantenan di EPI, kendenan ta haci esaki pa punto den e vak di BO. Ta manda palabranan di pabien na e grupo di studiante cu a organisa e eleccion aki y ta felicita tur participante. Pabien na Kimberly Geerman cu a sali Reina di EPI.


text:
Tur aña mundo henter ta reflexiona riba enfermedadnan di riñon riba e di dos diahuebs di maart mirando cu aña pa aña e cantidad cu ta termina ta haci dialisis ta subi. Un di e causanan mas grandi pa esaki ta presion halto y diabetes cu den su mayoria ta bin di sobrepeso.
Aruba mescos cu tur parti di mundo ta sufriendo di e consecuencianan di obesidad p’esey hospital ta para un rato keto riba esaki y ta informa den forma di prevencion p’asina evita yega e fase di ta riba mashin di dialisis.
Dr. Romeo Kock, nefrologo na HOH ta splica cu aña pasa a nota un aumento di pashentnan cu ta dialisa.
“Aki na hospital nos tin 85 pashent cu ta haci hemodialyse y mas o menos 15 pashent cu ta tuma dialyse peritoneal y e centro di dialyse na IMSan tambe a mira un aumento di pashent cu awor ta mas o menos 65 pashent. Nos tin mas o menos 165 pashent cu ta tumando dialyse na Aruba”, Kock ta splica.
E aumento ta asina hopi cu e aña aki ta premira cu mester bay bin cu un extra turno di dialyse na hospital.
“Actualmente nos ta haciendo dos turno di dialyse y nos lo mester bay hinca un di tres pa por yuda tur e pashentnan cu enfermedad di riñon”, Kock a agrega.
Aña pasa a logra pa cuater pashent haci transplante di riñon. E aña prome cu esey tabata miho unda a haci 11 pashent, asina ta e ta varia y ta premira cu e aña aki lo tin mas transplante cu lo tuma luga. Dialyse ta un tratamento basta pisa. Hemodialyse ta esun unda ta pone e pashent riba mashin. E pashentnan mester ta por lo menos 3 ora na mashin y mayoria ta 4 ora y tin cu ta 5 ora na mashin, pa un total di 3 biaha pa siman. Tin pashent cu tin otro problemanan manera cardiovascular cu mester bay 4 biaha pa siman. Esaki ta influencia nan bida diario drasticamente y mester tene cuenta cu esey.
“E aña aki e tema di ‘World Kidney Day’ ta obesidad. E dia semper ta cay riba e di dos diahuebs di e luna di maart. Nos ta para keto pa corda riba e problema di enfermedad di riñon.
Obesidad ta e tema di e aña aki pasobra cu e ta birando un problema grandi mundialmente y e ta relata cu hopi otro enfermedadnan cronico. Un di nan ta problema di riñon pa motibo cu obesidad ta subi e riesgo di haya problema di presion y diabetes cu ta e dos enfermedadnan cronico cu ta causa malesa di riñon mas grandi aki na Aruba”, e ta amplia.
E experto di dialyse ta sigui splica cu mas o menos 80% di pashentnan na Aruba ta sufri di sucu of presion halto. Obesidad ta algo cu mester preveni y si bo biba un bida saludabel, o sea, come saludabel, keda den movecion y baha stress sigur lo yuda pa preveni problemanan manera presion halto y sucu loke tin efecto riba funcion di riñon.
Cada pashent mester sa nan numbernan…presion mester ta menos cu 140/90. Sucu mester ta bao di control. Asina so por preveni enfermedad di riñon. Asina cu e enfermedadnan aki causa daño di riñon cronico y bo no ta ripara pa ora bo haya e sintomanan ya caba e daño ta irevocabel. Ciencia ta hopi avansa. Ta bibando momentonan tremendo.
Den e generacion aki tin hopi avancenan cientifico, tur siman, tur luna, tur dia pero nos no a yega asina leu pa cura enfermedadnan di riñon ora cu esakinan causa e daño cu bo mester bay riba dialyse. Nos no por cur’e. Por haci transplante pero no por cura, sr. Kock ta agrega.
“E no ta wordo causa pa e awa di Aruba. E no ta e remedinan generico. Simplemente bo mester cuida bo curpa. Tuma bo remedinan. Check bo presion y bo sucu. Haci bo control. Si bo trata bo curpa bon bo curpa lo trata Bo bon tambe”, asina dr. Kock a finalisa bisando.